Apocalipsis 16 | Online Bible | New World Translation\nDiosan colerasiñapamp phoqantat paqallq platonaka (1-21)\nOraqjjaruw warjjati (2), lamar qotjjaruw warjjati (3), jawiranakjjaru ukhamarak uma jalsunakjjaruw warjjati (4-7), intiruw warjjati (8, 9), salvaje animalan tronoparuw warjjati (10, 11), Éufrates sat jachʼa jawirjjaruw warjjati (12-16), aireruw warjjati (17-21)\nArmagedón lugaran Diosan guerrapa (14, 16)\n16 Ukatjja santuariot mä jachʼa aru istʼta, paqallq angelanakarojj akham sasaw jachʼat artʼanïna: “Sarapjjam, Diosan colerasiñapamp phoqantat paqallq platonakjja oraqer warjjatanipjjam” sasa. 2 Nayrïr angelajj sarasaw platop oraqjjar warjjatäna. Ukatjja khitinakatejj salvaje animalan marcapamp marcatäpkäna, estatuaparus adorapkarakïna uka jaqenakarojj tʼaqesiyiri jan wali llagaw* tʼaqesiyäna. 3 Payïri angelajj lamar qotjjaruw platop warjjatarakïna. Uka lamar qotajj mä jiwat jaqen wilaparjamaw tuküna, lamar qotan taqe jakirinakas* qʼalaw jiwarapjjarakïna. 4 Kimsïri angelajja jawiranakjjaru ukhamaraki uma jalsunakjjaruw platop warjjatäna. Ukanakajj wilaruw tukurakïna. 5 Umanakjjar munañanïkäna uka angelarojj akham sir istʼarakta: “Jumajj jakasktawa, nayratpachwa jakasktajja, jan jaytjasiri Diosarakïtawa, jumaw cheqaparjam lurirïtajja, ukatwa ukanak lurañ amttajja. 6 Jupanakajj santo jilatanakana ukhamarak profetanakan wilapwa wartapjjäna, ukatwa jumajj jupanakar wil umaraytajja. Jupanakajj ukatakïpjjapunïnwa” sasa. 7 Altaratjja akham arunak istʼarakta: “Jïsa, Taqe Chʼamani Jehová* Dios, kunanaktï juezjamajj amtkta ukanakajj cheqapawa, confiykañarakiwa” sasa. 8 Pusïr angelajj intiruw platop warjjatäna, intirojj jaqenakar ninamp nakharayañapatakiw chʼamajj churasirakïna. 9 Jaqenakajj wali calorampi nakharayataw uñjasipjjäna, ukampis jupanakajj uka plaganakjjar munañanïki uka Diosan sutip contraw jan wal parlapjjäna, janiw arrepentisipkänti, ni Diosarus jachʼañchapkänti. 10 Phesqër platojj salvaje animalan tronopar warjjatatänwa. Reinopajj qʼala chʼamaktʼayatänwa, jaqenakasti tʼaqesipjjatap laykojj lajjranakapsa tʼururasipjjänwa, 11 ukampis tʼaqesipjjatap laykusa, llaganakanïpjjatap* laykusa alajjpachankir Dios contraw jan wal parlapjjäna, janiw luratanakapatsa arrepentisipkänti. 12 Sojjtïr angelajj Éufrates sat jachʼa jawirjjaruw platop warjjatäna, uka jawirajj qʼal wañsurakïna, ukhamatwa inti jalsu toqet jutir reyinakataki thakejj wakichasïna. 13 Ukatjja dragonampiru, salvaje animalampiru, falso profetampiruw uñjta, lakanakapatjja kimsa qʼañu yatiyäwinakaw* mistunïna, ukanakajj kʼayranakar* uñtasitänwa. 14 Uka yatiyäwinakajj demonionakan amuytʼayatawa, oraqpachankir reyinakaw ukanak istʼapjjaraki. Uka yatiyäwinakajj señalanakwa lurapjje, ukhamat reyinakarojj Taqe Chʼamani Diosan jachʼa urupan guerrajj apaskani ukar tantachthapiñataki. 15 “Nayajj lunthatar uñtataw jutaskta. Maynitejj uñnaqaskchi, isipsa sum uñjaskarakchejja, kusisitäpan. Jupatejj ukham luranejja, janiw jan isinejj uñjaskaniti, janirakiw jaqe nayraqatansa mä phenqʼa uñjaskaniti”. 16 Uka qʼañu yatiyäwinakajja, Hebreo arun Armagedón* sat lugararuw reyinakar tantachthapïna. 17 Paqallqöri angelajj aireruw platop warjjatäna. Ukatjja mä aruw santuariota, mä arunjja tronot akham sasin jachʼat artʼanïna: “¡Phoqasjjewa!” sasa. 18 Ukatjja lliju llijunakampi, arunakampi, qʼejjo qʼejjonakampiw utjäna, ukjjarojj mä jachʼa terremotow sartarakïna, uka terremotojj wali chʼamanïnwa, wali jachʼarakïnwa, jaqejj aka oraqen luratäkäna ukhatpachajj janiw ukhamajj utjkänti. 19 Jachʼa markajj kimsaruw jaljtäna, nacionanakan markanakapajj allthapitarakïnwa, Jachʼa Babilonias Dios nayraqatan amtatarakïnwa, ukhamat vino copa jupar churasiñapataki, uka copajj Diosan jachʼa colerasiñapamp sasiwa. 20 Taqe islanakajj escapjjapjjänwa, qollunakas chhaqarjjapjjarakïnwa. 21 Jaqenakjjarojj jachʼa chhijchhinakaw* alajjpachat purintarakïna, sapa mä chhijchhejj mä talento* qollqjam jathïnwa. Uka plagajj wali jachʼapunïnwa, ukatwa uka plagan utjatapatjja jaqenakajj Dios contra jan wal parlapjjäna.\n^ Variante: “ulceraw”. Ukajja llejjtir uñtasitawa.\n^ Jan ukajja, “jakir almanakas”.\n^ Variante: “ulceranakanïpjjatap”. Ukajja llejjtir uñtasitawa.\n^ Griego arunjja, “qʼañu espiritunakaw”.\n^ Variante: “jampʼatunakar”.\n^ Griego arunjja, Har-Magedón. Ukasti hebreo arutwa juti, “Meguidó Qollu” sañ munaraki.\n^ Variante: “granizonakaw”.\n^ Griegonakan mä talento qollqepajj 20.4 kilogramonïnwa. “Talento” siski uka cheq aka Biblian diccionariopan liytʼäta.


Hebreos 4 - Holy Bible [Aymara Bible 1997] - (Heb 4)\nUqhamasti, Diosampi samarir mantañatac arsüwejj jiwasatac utjquipanjja amuyasirïñasawa, ucatarac jumanacat cawquïris jan mantcaspati.\nJiwasanacarusti khespiyasiñ arunacjj churaraquistuwa, jupanacarus churqui uqhama; ucampis jupanacarojj janiw cunats sirvquiti uca arunac ist'apjjatapajja, jan iyawsasa ist'apjjatap laycu.\nKellkatanjja mä chekanjj aqham siw samarañ urutjja: “Diosajj pakallko urunwa take luräwipatjja samaräna” sasa.\nWasitampiw kellkatanjj saraqui: “Janiw mantapcaniti nayampi samarirejja” sasa.\nUcampis yakhepanacajj janïraw uca samarañ chekarojj mantapquiti, qhitinacatï nayrakat khespiyasiñ arunac ist'apqui ucanaca jan ist'asipjjatap laycu.\nUcatwa Diosajj wastatamp mä uru chimpt'i, ucasti jichhüruwa. Diosajj parlistuwa cuntï Davidajj khepa tiemponacan Kellkatanjja siscäna aqhama: “Jumanacatejj Diosan arunacap jichhüru ist'apjjätajja, jan kala chuyma tucupjjamti” sasa.\nJosué chachatejj uca samaraña israelitanacar churasapänjja, Diosajj janiw wastatamp yakha urutjja parlcasapänti.\nUqhamajj, mä asqui samarañaw Diosan marcapataquejj utjasqui.\nQhititejj Diosampi samarir mantqui ucajj samariw irnakäwipatjja, cunjämtï Diosajj irnakäwipat samarcäna uqhama.\nUca samarañar mantañataquejj waquisipï wal ch'amañcht'asiñasajja, jan qhitis qhä jan iyawsirinacjama sarnakpati.\nJaniw cunas Diosan luratanacapatjja jupat imantascaspati, take cunaw khanstayata, uqhamarac jist'arata qhitirutejj jaqhuta churcañäni ucan nayrakatapanjja.\nDiosan Yokapa Jesusaw jiwasan jach'a jilïri sacerdotesajja. Juparaquiw Diosan nayrakataparojj mantejja. Ucatwa juparojj take iyawsañasampi arcañasajja.\nJiwasan uca jach'a jilïr sacerdotesasti qhuyapt'ayasistaspawa t'uqha cancañasanjja, jupa quicparaquiw take casta yant'anaca jiwasjama t'akhesiwayi, ucampis jan juchar purisa.


Apocalipsis 15 - Holy Bible [Aymara Bible 1997] - (Apo 15)\nUcatsti alajjpachanjj yakha jach'a unañchäwiraqui uñjta, ucasti wali muspharcañänwa. Pakallko angelanacaw uñstanïna pakallko khepa t'akhesïwimpi, uca t'akhesïwinacampisti Diosan colerasiñapajj tucusjjänwa.\nUcatsti uñjaractwa mä jach'a kotar uñtata, ucasti vidriompit ninampit luratjamänwa. Qhitinacatejj jach'a ajjsarcañ animalarusa, uñtasitaparusa, uqhamarac uca animalan sutipäquis uca numeroparus atipjapcäna ucanacajja, uca kota thiyan sayt'atäpjjänwa, cuntejj Diosajj jupanacar churcataynas uca arpa apt'atcamaqui.\nDiosan sirviripa Moisesan k'ochunacapwa k'ochupjjaraquïna, uqhamarac Corderon k'ochupsa, aqham sasa: “Jach'ätawa, muspharcañaraquïtawa. Jumaraquïtaw take cun luriri jach'a Diosajja. Sarnakäwinacamas chekaparaquiwa, marcanacan Reyipa.\nTata, ¿qhitiraqui jan ajjsariristamsti? ¿Qhitiraqui jan yupaychiristamsti? Juma sapaquïtaw kollanajja. Take marcanacaw jutasina jumarojj yupaychapjjaraquïtam, cheka asqui luratanacam uñjapjjatap laycu” sasa.\nUcatsti alajjpachanjj uñtaractwa templo jist'artiri, cawqhantï Diosan leyinacapajj mä tablanacanjama imatäqui uca santuariompi.\nTatitun santuariopatsti uca pakallko angelanacaw mistunipjjäna pakallko t'akhesïwinacas apt'ata. Uca angelanacasti suma k'oma khanquiri lino isinacampi ist'atäpjjänwa, pechonacaparusti kori wac'anacampi wact'atäpjjaraquïnwa.\nUcatsti ucspacharaquiw maynïrejja uca pusi jacasquirinacatjja sapa mayni angelaruw mä kori copa churäna. Uca copanacasti Diosan jach'a ajjsarcañ colerasiñapawa phokhantatäna, cawquïri Diosatejj wiñayataqui jacqui ucana.\nDiosan santuariopasti jek'ena phokhantatänwa, uca jek'esti Diosan jach'a munañanïñapata, uqhamarac ch'amapatwa jutäna. Janiraquiw qhitis ucarojj mantañataqui ch'amanïcänti, cuntejj angelanacajj pakallko t'akhesïwinac apapcänsa ucanacan phokhasiñapcama.


2 Crónicas 34 - Holy Bible [Aymara Bible 1997] - (2Cró 34)\nJosiasajj cunapachatï quimsakallko maranïna ucqhawa apnakaña kalltäna, ucatsti Jerusalenanjja jupajj quimsa tunca mayani maraw apnakäna.\nJosías reyin luratanacapajja chekapänwa Tatitun nayrakatapana, jupasti nayra David awquipana sarnakäwiparuw arcäna, jan ucata cawcsarusa sarakasa.\nQuimsakallko mara apnakascäna ucqhasti jupajj waynäscänwa, ucqharaquiwa nayra David awquipana Diosapar thaktäna. Cunapachatï tunca payan mara apnakascäna ucqhawa Judá orakeru k'omachayäna, uqhamarac Jerusalén marcarusa yakha diosanacan santuario utanacapata, Asera diosan lantinacapatsa, yakha diosanacatsa, uqhamarac hierrot umatatayasa lurat lantinacatsa.\nJupan nayrakatapanwa tucjapjjäna Baal diosan take casta lantinacapan altaranacapa, ucatsti tucjayänwa incienso naqhayañatac uca patjjaru lurayatäcäna uca altaranaca. Uqhamaraquiw jisc'a jisc'a tucjayäna Asera diosan lantinacapa, yakha diosanaca, uqhamarac hierrot lurat c'ari diosanaca, ucanaca lak'a tucuyasinjja willjjatayänwa qhitinacatejj ucanacar sacrificionaca loktapcäna ucanacan jiwat amayanacapjjaru.\nUcjjarusti sacerdotenacana ch'aqhanacapwa uca altaranac patjjaru naqhantayäna, uqhamaw Judá orakeru uqhamarac Jerusalenarusa k'omachäna.\nUca pachparaquiw luraraquïna Manasés, Efraín, Simeón ucanacanquir marcanacampejja, uqhamarac Neftalí ucanquir take marcanacapan plazanacapana.\nTucjayänwa altaranacapa, Asera diosan lantinacapa, c'ari diosanacaru lak'a tucuyacama, ucatsti take Israel orakpachanjja tucjayänwa inciensotaqui lurat take altaranaca. Ucatsti Jerusalenaruw cutt'anjjäna.\nJosiasajj tunca quimsakallkoni mara apnakcäna, take marcsa, uqhamarac templo k'omachcäna uca pasatatjja, jupajj Azalía chachan Safán yokaparuw qhitäna, marcanquiri Amasías jilïriru, Joacaz chachan Joa yokapa kellkeriparuraqui, Tatit Diosapan templopa asquichayañapataqui.\nJupanacasti Hilcías sumo sacerdoten ucaruw sarapjjäna ucatsti Diosan templopataqui kollke apapcäna ucwa jupar churapjjäna, puncu uñjiri levitanacajj apthapipcäna Manasés, Efraín orakenacana, Israelana kheparapcäna uca jakenacata, uca pachparaqui Judá, Benjamín orakenquirinacatsa, uqhamarac Jerusalenan utjir jakenacatsa.\nUcatjja Tatitun templopa lurayañana sarayirinacäpqui ucanacaruw churapjjäna, jupanacajj templo asquichapqui ucanacaru pagapjjañapataqui.\nKollkjja churapjjänwa carpinteronacaru, uqhamaraqui luraya sarayapqui ucanacaru ch'iyat kalanaca alapjjañapataqui, uqhamarac madera armazonanacataqui, viganaca, Judá marcanquir reyinacajj tucjata jaytapcäna ucanac asquichapjjañapataqui.\n[12-13] Uca chachanacasti sumwa phokhapjjäna lurañanacapana, ucatsti qhitinacatejj jupanacjjaru uchatäpcäna ucanacasti Jahat, Abdías sat levitanacäpjjänwa. Jupanacasti Merari, Zacarías, Mesulam uca chachanacat sarakerinacäpjjänwa, qhitinacatejj Coat chachat sarakeri jilïrinacäpcäna ucanacaraqui. Jupanacasti k'epirinacjjaru uchatäpjjänwa, ucatsti sarayapjjänwa take qhitinacatejj uca lurañancapcäna ucanacaru. Take levita jakenacasti musiconacäpjjänwa, mayninacajj kellkerinaca, arsutanac phokhayirinaca, jan ucajj puncu uñjirinacaraqui.\nTatitun temploparu kollke apatäcäna ucanacata kollke apsupcäna ucqhajja, Hilcías sumo sacerdotejja jicjjatänwa Moisés toke churatäcäna uca Tatitun leyi libropa.\nUcat ucspachaw Safán sat kellkeriru yatiyäna leyi libro Tatitun templopana jicjjatatapata; ucasti Safán chacharuw uca librjja catuyjjäna,\njupasti reyin ucaruw apäna, uca toketa yatiyasinaraqui, aqham sasa: —Juma reyin sirvirinacamasti lurasipquiwa take cunanactejj lurapjjañapataqui churatäqui ucanaca.\nTemploncqui uca kollkenacjja umatatayapjjewa, ucatsti jupanacajj lurañana sarayapqui ucanacaruwa catuyapjje, uqhamarac uca lurañanaca catuyatäpqui ucanacaruraqui.\nUqhamaraquiw Safán chachajj reyir yatiyaraquïna Hilcías sumo sacerdotejj mä libro churcäna ucata, ucatsti jupajj reyitaquiw uca librot leet'arapïna.\nReyisti ley arunaca ist'asinjja, isipwa ch'iyanokasïna,\nucat ucapachawa qhitanucüna Hilcías sumo sacerdoteru, Safán chachan Ahicam yokaparu, Micaías chachan Abdón yokaparu, Safán sat kellkeriru, uqhamarac reyin Asaías oficialaparusa, aqham sasa:\n—Tatitun ucar jisct'iri sarapjjam nayataqui, uqhamarac Israelana, Judá orakena jilt'apqui uca jakenacataquiraqui, aca librojj jicjjatasqui ucan camsañtï munqui uc yatiñataqui. Tatitojj jiwasanacataqui coleratäpachawa, nayra awquinacasajj Tatitun arunacaparu jan ist'atapata, uqhamarac take cunanacatejj aca libruna kellkatäqui ucana jan phokhasitapata.\nHilcías sumo sacerdotempi, uqhamarac qhitinacarutejj reyejj qhitcäna ucanacasti sarapjjänwa, khepa urunacat khanañchiri Hulda sat warmimpi jiquisiri, jupasti Ticva chachan Salum yokapan warmipänwa, uqhamarac jupajj templon isinaca uñjiri Harhas chachan allchhiparaquïnwa. Hulda sat warmisti Jerusalenana payïri tama utanac taypinwa jacäna, cunapachatï jupar parlapjjäna ucqhasti,\njupajj aqham sänwa: —Aqham siw Israelan Tatit Diosapajja: ‘Qhititï jisct'iri qhitanipctam ucarusti, aqham sapjjam:\nNaya, Tatitusti sistwa: Nayajj aca chekarojja mä jach'a jan walt'añwa jutayäjja, uqhamarac jakenacapjjarusa, cunjämtï Judá marcanquir reyin nayrakatapana leet'apcta uca librona maldicionanacajj kellkatäqui uqhamaru.\nJupanacasti nayarojj apanucupjjetuwa, uqhamarac yakha diosanacaruwa incienso naqhayapjje, uqhamata nayar colerayasa take luratanacapampi. Ucatwa nayajj colerasta aca chekataquejja, ucatsti colerajjajj janiw saraktcaniti.’\nUqhamasti Judá marcanquir reyirojj sapjjamaya, qhititejj Tatitur jisct'añataqui qhitanipctam ucaru: Israelanquir Tatit Diosapajj saraquiwa: ‘Cuntï ist'cta uca arunacar jaysatamatjja,\nchuymamsa ch'alljjtayasitamata, nayataquejja jisc'ar tucutamata, aca chekataquisa, uqhamarac jakenacap toke arsutajja ist'asinjja; nayan nayrakatajjansa jisc'ar tucutamata, isimsa ch'iyanokasitamata, uqhamarac nayan nayrakatajjana jachatamatsa, nayasti jumarojj ist'aracsmawa. Naya Tatituw ucjja jumarojj sisma.\nNayajj sumana jiwjjañamwa waquichä, uqhamarac nayra awquinacamampisa jiquisjjañamataqui, janiw jumajj uñjcätati cuna jan walt'añanactï aca chekaru, jakenacapjjarusa apayancä ucanacjja’ —sasa. Reyin qhitatanacapasti cutt'anjjapjjänwa aca arunaca jupar yatiyjjañataqui.\nUcatsti reyejj qhitänwa Judá orakenquiri, Jerusalenanquiri awquinacaru jawsanipjjañapataqui tantachasipjjañapataqui.\nUcatjja reyejj Tatitun temploparuw saräna, uqhamarac Judá orakenquir jakenacasa, Jerusalenanquirinacasa, sacerdotenacasa, levitanacasa, uqhamarac take marcpachata, jisc'at jach'acamaw sarapjjäna. Ucanwa reyejj wali jach'ata leet'äna cawquïr sumancäwi librotejj Tatitun templopana jicjjatascäna ucata, take cunanactejj ucan sisqui ucanaca.\nUcatsti reyejj templon pilaranacap jac'anwa sayt'asïna, ucat jupajj Tatitun nayrakatapanjja arsusïnwa jupar jaysañataqui, cheka chuymampi suma phokhañataqui mandamiento arunacaparu, ewjjanacaparu, leyinacaparusa, uqhamarac librona kellkatäqui uca sumar mantäwi arunacapar phokhañataquisa.\nUcatsti reyejj Jerusalenanquiri take jakenacaparusa, uqhamarac Benjamín orakenquirita ucancapcäna ucanacarusa nayra awquinacapan Diosapampi, sumancäwir mantata arunacaru phokhapjjañapataquiw arsuyäna.\nJosías reyisti israelitanacan take orakepatjja, ajjtcaña luräwinacjja takwa apakayäna, Israelpachana take utjiri jakenacaparusti Tatit Diosaparuwa yupaychayaraquïna. Jupan jacañapcamasti janiw nayra awquinacapan Tatit Diosapat sarakapcänti.


Jichhürux janiw chhijlläwinx jaqkasax kamachinak t'unjirinakax utjawaykiti sasaw sawiyapxi\nBolivia Chhijlläwi (Jamuqa: Llika)\nLlätunk departamentpachatw juchachasit yatxatirinakax chhijlläwix khusakiw sarantawiyi, janiw jichhürux jaqkasax kamachinak t’unjirinakax utjawaykiti sasin yatiyanipxi sasaw tata Edwin Quispex yatiyawiyi, jupax juchachasit yatxatirinakan mayni irpiriparakiwa.\n“473 juchachasit yatxatirinakatx, yatxatir qullirinakamp yanapt’irinakampiw 115 yatxatañ chiqankawiyapxi. Janiw jach’a jan walt’äwinakax utjawaykiti; Tayka Kamachirjam mayni pachpa, sumäñata, taqi Bolivia markachirinakax jaqur sartan ukx jan walt’ayawaykiti” sasaw tata Quispex arsuwiyi.\nJaqinakamp k’añaskunakampiw markasanx kunayman chiqan katuntawiyata sasaw yatiyawiyapxi, jach’unakaw ukxatx yatiyapxañapa, kimsaqallq pachaw Auto de Buen Gobierno jan yäqapxatapatx jupanakar jist’antata, ukax jaqkas kamachinak t’unjañawa sasaw sawiyi.\nJaqkas kamach t’unjirinakax markachirinakan jaqutap jan walt’ayapxi, markachirinakan jan jaqupxañapatak luratanakawa jan ukax jaquñ chiqanak jan walt’ayatanaka sasaw jupax qhanancht’awiyi. Ukham jan walinak luratanakatx juchachasit yatxatirinakaw yatxatapxañapa, ukhamarus jan ukham luratanakx Bolivia jach’unakaw uñjapxañapa, Auto de Buen Gobierno t’unjatax ukhamawa sawiyiwa.\nSapa departamentotw janiw jan walt’äwinakax utjawaykiti sasin yatiyanipxi, jichhax Chhijllayir Utankirinakan jakhthapipxañapaw suyatäski sasaw sawiyi./RAR


Bible in one year - Aymara Bible 1997 - February 1\n1. Tatitusti Moisesarojj parlänwa aqham sasa:\n2. “Take jilïr wawanacjja nayaruw loktapjjetäta, israelitanacan take jilïr wawanacapajja nayanquiwa, uqhamarac uywanacan nayrïr kallunacapasa” sasa.\n3. Ucatsti Moisesajj israelitanacarojj sänwa: “Aca urutjja amtasipjjapunïtawa, aca uruwa Tatitojj ch'amapampi Egiptota apsunipjjtam, cawqhantejj t'akhesipcäyäta ucatjja. Uca laycusti janipuniwa levaduran t'ant'a mank'apjjätati.\n4. Jumanacajj mistunipcta uca urusti Abib phajjsinquiwa.\n5. Cunapachatejj Tatitojj puriyapcätam cananeonacana, hititanacana, amorreonacana, heveonacana, jebuseonacan orakenacaparu; cawquïr oraktejj awquinacamaru churañataqui arscäna, cawqhantejj leches misq'is umjam jalasqui uca orakeru purisajja aca phajjsina fiesta lurañjja amtasipjjapunïtawa.\n6. Pakallko uruwa jan levaduran t'ant'jja mank'apjjäta, ucampis pakallko uru purinjjepanjja Tatituru jach'añchasinwa fiesta lurapjjäta.\n7. Pakallko uruwa jan levaduran t'ant'jja mank'apjjäta, ucampis janiw cuna levaduras utjañapäquiti take orakpachana, ni levaduran t'ant'asa utjañapäquiti.\n8. Uca urusti wawanacamarojj sapjjätawa: ‘Acasti lurasiwa cunapachatejj Tatitojj jiwasaru Egiptota apsunquistu uc amtasiñasataqui’ sasa.\n9. ‘Jumanacasti amparanacamaru, uqhamarac para patanacamaruw mä unancha apapjjäta, ucawa amtayapjjätam Tatitun camachipat parlapjjañamataqui, jupawa jach'a ch'amapampi Egipto marcatjja apsunipjjtamjja.\n10. Uca laycuwa jumanacajj aca fiesta sapa mara lurapjjäta.’\n11. “Cunapachatejj Tatitojj cananeonacan orakepar puriyasina uca orake jumar churcätam cunjämtejj awquinacamar arscäna uqhamarjama ucqhasti,\n12. loktjjapjjätawa take jilïr yokall wawanacama, uqhamarac uywanacan nayrïr orko kallunacapsa, take ucanacajja Tatitunquiwa uca laycu.\n13. Ucampis asnona nayrïr kallupa lantsti mä orko ovej kallu churapjjäta, jan mä oveja churapcäta ucajja uca asno kalljja cuncat k'ewinucjjäta. Uqhamarac sapa mayni jilïr wawanacam lantjja mä ofrenda churapjjaraquïta uqhamat khespiyañataqui.\n14. Ucampisa khepärmanthitejj wawanacamajj jisct'apjjätam: ‘¿Cunatsa aqham lurapjjta?’ sasa, ucqhajja sapjjätawa: ‘Tatituw ch'amapampi Egipto marcana t'akhesis jacañatjja apsunipjjetu.\n15. Faraonajja chuymapa kalarayascäna jan jiwasar antutaña munatapatsti Tatitojj egipcionacana jilïr tayna wawanacapwa jiwarayäna, uqhamarac uywanacapan nayrïr kallunacapsa. Ucatwa jiwasanacajj animalanacasana nayrïr orko kallunacapjja Tatiturojj loktjjtan, uqhamarac jilïr tayna wawanacas spiyañataquejja mä ofrenda loktaractanjja.\n16. Ucampis aqhama lurañajja amparanacamaru, uqhamarac para patanacamaruw mä unancha apapjjäta, ucatsti aca fiesta lurapcäta ucqhajja amtayapjjätamwa Tatitojj ch'amapampi Egipto marcat jumanacaru apsunitapa.’ ”\n17. Cunapachatejj faraonajj israelitanacar sarjjer antutjjäna ucqhasti, Diosajj janiw filisteonacan marcaparu sarqui uca thaquinjam irpcänti, uca thaquisti chekaquiw saräna. Jupasti amuyänwa israelitanacajja janiw nuwasiñ munapcaspati, cuna ratotejj nuwasiñajj utjcaspa ucqhajja, jan ucasti Egiptoruquiw cutt'aniñ munjjapjjaspa uca.\n18. Ucatwa wasaranjama muytayäna Mar Rojo sat kotaru sarqui uca thaquinjama. Israelitanacajj Egiptotjja wali armantataw mistsuwayapjjäna.\n19. Moisesasti sarjjasinjja apawayjjaraquïnwa Josean ch'aqhanacapjja. Joseasti jaccasinjja israelitanacarojj juramento lurayäna uqhama lurapjjañapataquejja, sänwa: “Diosaw jumanacarojj yanapapjjätam, ucampis nayan ch'aqhanacajj-jja acatjja apawayjjapjjätawa” sasa.\n20. Israelitanacajj Sucot sat chekat mistuwayasinsti Etam sat chekaruw puripjjäna, ucqhatwa wasarajj kalltawayjje.\n21. Tatitusti jupanacan nayrakatapwa saräna, urojja mä kenayanjamaw saräna thaqui uñacht'ayañataqui, arumasti mä ninaraquiw khant'äna. Uqhamatwa jupanacajj sarapjjäna uruy aruma.\n22. Uca kenayasti janiw chhaktcänti jan ucasti jupanacan nayrakatapwa saräna urojja, uqhamarac ninajja arumaraquiw jupanacampi sararaquïna.\n1. Tatitusti aqham sasaw Moisesarojj parläna:\n2. “Israelitanacarojja aqham sasa yatiyam; cutt'asinjja Pi-hahirot sat cheka nayrakataru puripjjpan, ucasti Migdol sat chekampi, kotampi uca taypinquiwa Baal-zefón sat cheka uñcatasina. Uca uñcatas chekanjja kota jac'aru carpanacap carpt'asisa utjantapjjpan.\n3. Ucampis faraonajj aqham saniwa: ‘Israelitanacajj janiw cawcsarus sarapcaspati, wasaranjj chhakhataw sarnakasipqui’ sasa.\n4. Ucampis nayajja, faraonarojj chuymapwa kalarayäjja khoruchasiñapataqui, ucatsti arctanipjjätamwa; ucat ch'amajjwa uñacht'ayäjja juparu, uqhamarac take ejercitoparusa. Uqhamatwa egipcionacajj yatipjjani nayajj Tatitütajja.” Ucatsti israelitanacajj uqhamawa lurapjjäna.\n5. Faraonarusti yatiyapjjänwa israelitanacan sarjjapjjatapjja. Ucatsti faraonampi, yanapirinacapampejj israelitanacat parlaquipasinjja sapjjaraquïnwa: “¿Cunsa lurtan israelitanacar sarjjer antutasinjja, uqhamat jan jiwasar sirviñapataquejja?” sasa.\n6. Ucampis faraonajj carropa waquicht'apjjañapataquiw ordenäna, ucatsti ejercitopampiw arctapjjäna.\n7. Egiptonquir carronacatsti sojjta pataca suma carronacwa ajlliwayapjje, ucatwa sapa mayni capitanajj mä carrota sarapjjäna.\n8. Tatitusti Egiptonquir rey faraonarojj chuymapwa kalarayäna, uqhamata israelitanacar arctañapataqui. Ucampis israelitanacajj mistuwayapjjänwa wali ch'amani.\n9. Egipcionacasti mistsuwayapjjänwa take soldadonacapampi, carronacampi, caballonacampi uqhama israelitanacaru arctasina. Ucampis jicjjatapjjänwa kota thiyancasquiriru, Baal-zefón sat lugar uñcatasi Pi-hahirot sat lugar jac'ancasquiriru.\n10. Ucampis israelitanacajja, faraonampi egipcionacampi jutir uñjasinjja wali ajjsarayasipjjäna, ucatsti Tatituruw arnakasipjjäna.\n11. Moisesarojj sapjjänwa: —¿Janiti Egiptonjja sepulcronacajj utjcäna, aqhama nanacaru apsunisa aca wasaran jiwarayañamataquejja? ¿Cunatsa uqham lurta, nanacar Egiptot apsunisajja?\n12. Nanacasti Egiptonjja khanacwa sapjjsmajja: ‘Jaytapjjeta egipcionacaru sirvisquiri’ sasa. ¡Walïsapänwa jupanacaru sirviscaña, aca wasaran jiwarañat sipansa!\n13. Ucampis Moisesajj jupanacarojj sänwa: —Jan ajjsarapjjamti, mayjancapjjaquim. Jichhawa uñjapjjäta Tatitojj cuntejj lurcani jichhüru jumanacaru khespiyañataqui ucjja. Ucampis jichhüru egipcionacar uñjapcta uqhamjja janiw mayampsa uñjcjjapjjätati.\n14. Jumanacasti jan llaquisipjjamti, Tatituwa jumanac lantejj nuwasiscani —sasa.\n15. Ucatsti Tatitojj Moisesarojj sänwa: —¿Cunatsa nayaru arnakasinipjjesta? ¡Yatiyam israelitanacaru nayrakatar sarantapjjañapataqui!\n16. Ucampis jumajja amparamaru jach'a thujruma ayjjarusinjja kotjjaru loktam, ucatsti uca kotjja payaruw jaljtayäta, ucanjam israelitanacajj maqhatapjjañapataqui waña orakenjama.\n17. Ucampis nayajja, egipcionacarojja chuymapwa kalarayäjja colerasisa jumanacaru arctanipjjañapataqui, ucatsti nayajj ch'amajjwa uñacht'ayäjja faraonaru, soldadonacaparu, carronacaparu, uqhamarac caballonacaparusa.\n18. Cunapachatejj ch'amajja uñacht'aycäjja faraonaru carronacapjjaru, caballonacapjjaru ucqhawa egipcionacajja yatipjjani nayajj Tatitötajja —sasa.\n19. Ucampis Diosan angelapampi, kenayampejja israelitanacan nayrakatapa sarcäna ucasti jupanacan khepäjjaparuw jutjjäna.\n20. Ucampis uca kenayajj sayt'änwa egipcio soldadonacampi, israelitanacampi taypiru. Ucaw egipcionacataquejj wali ch'amaca tucuyänjja, ucampis israelitanacarojj khant'araquïnwa. Ucatjja uca arumajja egipcionacajj janiw israelitanacarojj jicjjatañ puedipcänti.\n21. Moisesasti amparapwa kotjjaru loktäna, ucatsti Tatitojj inti jalsu toketa arum pakara wali thayt'ayanisasti kotjja payaruw jaljtayäna. Ucampis kotajja payaru jaljtasinjja waña orakeruw tucüna.\n22. Ucatwa israelitanacajja kotjja maqhatapjjäna waña orakenjama. Ucampis uma jaljtatasti pä perkjamänwa mayajja cupi tokena, mayasti ch'eka tokena uqhama.\n23. Ucampis faraonajj carronacapampi, caballjjata soldadonacapampejja israelitanacarojj arctapjjänwa chica kotcama mantasa.\n24. Khepärmanthi willjtasti Tatitojj egipcionacajj cawqhancapcäntejj ucqharojj uñch'uquiscänwa nina taypita, uqhamarac kenayata, ucatsti egipcionacarojj jupanacpura jan walt'ayasiñaruw puriyäna.\n25. Uqhamarac carronacapan ruedanacapsa k'ewiraraquïnwa, ucatsti wali c'achaquiw sarapjjäna. Uqham uñjasinsti egipcionacajj sapjjänwa: —Jaltjjañäni, israelitanacatjja, Tatituw jupanac lantejja jiwas contra nuwasini —sasa.\n26. Tatitusti Moisesarojj sänwa: —Amparama kotjjaru loktam, ucat umajja chhakhayañapataqui egipcionacaru, carronacaparu, uqhamarac caballonacaparusa —sasa.\n27. Ucat Moisesasti amparapwa kotjjaru loktäna, ucatsti khepärmanthi willjta horasasti umajja cunjämäcäntejj uqhamaruw tucjjäna. Ucatsti egipcionacajj jaltañwa munapjjäna ucampis umajja jupanacarojj chhaktayänwa. Uqhamwa Tatitojj egipcionacarojj kotan umampi tucjäna.\n28. Umasti cunjämäcäntejj uqhamar tucusinsti chhakhayänwa israelitanacar arctapcäna uca faraonan take ejercitoparu, carronacaparu, uqhamarac caballonacaparusa. Janiwa mayni soldadosa jacquir jilt'cänti, takeniw jiwarapjjäna.\n29. Ucampis israelitanacajja kotjja maqhatapjjänwa waña orakenjama pä suma perka taypi, mayajja cupi tokena, mayasti ch'eka tokena uqhama.\n30. Uca urusti Tatitojj uqhamwa israelitanacarojj khespiyäna egipcionacan ch'amapatjja. Ucatsti israelitanacajj kota thiyanjja uñjapjjänwa egipcio jake jiwaratanaca.\n31. Ucampis israelitanacajja, Tatitojj jach'a ch'amapampi egipcionacar tucjir uñjasinsti wali Tatiturojj ajjsartapjjäna. Ucat Tatiturojj iyawsasaraquiw confiasipjjäna, uqhamarac Moisés sirviriparusa.\n13. Alajjpachanquir Tatitojj alajjpachatpach ajjsarcañ jach'a arup ist'asiyäna.\n14. Mich'inacap flecht'asaw jakenacarojj tutuquiyäna, jan amuct'ir khejjokhejjonacapasti jupanacarojj lokheptayänwa.\n15. Lamar kota mankhajj uñstjjänwa, aca oraken saphipas uñstjjaraquïnwa, Tatitun ajjsarcañ arup ist'asitap laycu, k'apisiñ samanap ch'amamp phust'atap laycuraqui.\n16. Diosajj alajjpachatpach amparap loktanitu, amparapampiw jach'a lamar kotat waysutu,\n17. wali ch'aman uñisirinacajjat khespiyitu, nayat juc'amp ch'aman timanacat antutnucuyitu.\n18. Llaquinquipan nayarojj chhucjjatapjjetu, Tatitusti yanapt'apampiw arjjatitu:\n19. khespiñ thaquiruw irpsutu, nayar munatap laycuw khespiyitu.\n6. “Jayra jake, q'isimiranacar uñjam; cuntï lurapqui ucanaca uñjam, yatikasiraquim.\n7. Jupanacajj janis jilïrinïpcchi ucasa,\n8. ucampis jupanacajj mank'añjja imcatasipjjewa, yapu apthapi pachana.\n9. Jayra jake, ¿cunapachcamas iquiscäta? ¿Cunapachas iquit sartjjätajja?\n10. Jumajj uqham iqui ch'utaliscäta, uqhamarac sum iquiñataquis amparanacama khomthapisiscäta ucqhawa,\n11. jan cunan uñjasiñajj catuntätam, mä muyuycu jakjama.\n1. Cunapachatejj Jerusalén marca jac'ancjjän ucqhajja, Betfagé sat marcaruw puripjjäna, ucasti Olivos sat kollu jac'anquiwa. Ucapachaw Jesusajj pani discipulonacapar qhitäna,\n2. jupanacarusti saraquïnwa: “Sarapjjam qhurcataru, ucan jicjjatapjjäta mä asno chint'ata, mä jisc'a asno kallumpi cuna. Jararasinsti nayatac irpanirapipjjeta.\n3. Ucat qhitis mä cuns sapjjätam ucajja: ‘Tatituw muni ucat irpayanirapjjätamwa sasaw sapjjäta.”\n4. Take acanacasti phokasiscänwa cunjämtejj profetajj kellkawaycatayna ucarjama:\n5. “Sionanquir marcarojj sapjjam: ‘Uñjam, juman Reyimaw mä asnjjata jutasqui, llamp'u chuymani, mä jisc'a asno kalljjata, cawquïritejj qhumuñ uywan wawapäqui ucjjata.’ ”\n6. Discipulonacapasti ucspachaw sarapjjäna, cunjämtejj Jesusajj jupanacar sawaycäna uqhamarjama.\n7. Uca asnor jicjjatasinsti kallupamppachwa irpanipjjäna. Jupanacasti isinacapampiw asnorojj janjjatapjjäna, ucatsti Jesusajj asnjjaruw konjjatawayäna.\n8. Ucapachajj walja jakenacaraquiw isinacapsa jant'act'apjjäna, mayninacasti palma layminac qhuchhokasaw thacjjaru jant'act'apjjaraquïna.\n9. Nayrakat sarapcän uca jakenacasti, uqhamarac khepat arcasipcän ucanacasa art'añ kalltapjjäna: “¡Jach'achatäpan rey Davidan Yokapajja! ¡Bendicitäpan Tatitun sutipar jutirejja! ¡Diosajj Jach'achatäpan!” sasa.\n10. Cunapachatejj Jesusajj Jerusalenar mantjjän ucqhajja, marcpachaw ch'ajjwtapjjäna, waljaniraquiwa jisct'asipjjäna: —¿Qhitis aca jakejja? —sasa.\n11. Jakenacasti sapjjänwa: —Galileancquis uca Nazaretanquir Jesús profetawa —sasa.\n12. Jesusasti Diosan templopar mantasinjja take ucan aljasirinacaru uqhamarac alasirinacaruw ankaru alissüna. Kollke troquirinacan mesanacapsa liwinucünwa, uca quicparaquiw luräna paloma aljirinacan sillanacapsa.\n13. Ucatsti saraquïnwa: “Kellkatanjja siwa: ‘Utajjasti Diosat mayisiñ utäniwa’ sasa, ucampis jumanacajj lunthatanacan putupwa wact'ayasipjjatätajja” sasa.\n14. Templonccän ucapachasti, cojonacamp juyqhunacampiw jutapjjäna. Jesusasti ucanacarojj c'umaraptayänwa.\n15. Ucampis sacerdotenacan jilïrinacapampi, uqhamarac ley yatichirinacapampejja, uca milagronac uñjasinjja uqhamarac wawanacana: “¡Jach'achatäpan rey Davidat jutir Yokapajja!” sasa, arnakatap ist'asinjja colerasipjjänwa.\n16. Jesusarusti sapjjaraquïnwa: —¿Ist'tati cun sasatejj arnakapqui ucjja? —sasa. Jesusasti saraquïnwa: —Jïs, ist'asctwa. Ucampis, ¿janit jumanacasti kellkatanaca leet'apcta take acanacatsti? Ucasti aqham siwa: ‘Jumaw munañamanjja waquichta jisc'a wawanacan cheka yupaychaña churañapa.’\n17. Uca pasatatsti Jesusajj Jerusalén marcatjja Betaniaruw sarjjäna, ucanwa uca arumajj kheparäna.\n18. Khepärmanthisti Jerusalenar cutinjjasinjja, Jesusajj mank'at awtjayasïna.\n19. Thaqui jac'ansti higo kok uñjäna, ucaru jac'achasisinsti janiw ni mä higo achsa jicjjatcänti, jan ucasti laphinacac uñjäna. Ucatwa Jesusajj uca higo kokarojj säna: —¡Janipun mayampis ach churamti! —sasa. Ucspachaw kokajj wañsuwayjjaraquïna.\n20. Uqham uñjasinjja discipulonacapajj muspharapjjänwa, Jesusarusti jisct'apjjaraquïnwa: —¿Cunjämarac aca kokasti mäqhi wañsuwayjje? —sasa.\n21. Jesusasti jupanacarojj sänwa: —Khanacwa sapjjsma, jumanacantejj iyawsañanacamajj utjapjjeristam, janirac pächasiñas utjapjjeristam ucajja, janiw nayajj lurcta ucac lurapcasmati, jan ucasti qhä kollur: ‘Sartam, ucatsti kotar mantam’ sapjjasma ucajja, lurasispawa.\n22. Take cuntejj oracionan mayipjjasma, ucat iyawsapjjaraquisma ucajja catokapjjasmawa.


Éxodo 17 QA97 - Take israelitanacasti Sin sat wasarat - Bible Search\nKarkat umajj mistunitapa\n1Take israelitanacasti Sin sat wasarat sarawayjjapjjänwa, ucampis Tatitun arunacaparjamasti jupanacajj juc'at juc'atawa sarapjjäna. Ucatsti Refidim sat chekaru purisajja ucqharuw carpantasis utjantapjjäna, ucampis uca orakenjja jupanacasti umjja umt'añataquejj janiw jicjjatapcänti. 2Ucatsti Moisesaruw mayipjjäna:\n—¡Uma churapjjeta umt'añataqui! —sasa.\nUcat Moisesajj saraquïnwa:\n—¿Cunatsa nayaruqui mayipjjesta? ¿Cunatsa jumanacajj uqhama Diosaru yant'ar uchapjjta? —sasa.\n3Ucampis israelitanacajj umat pharjatajja Moisés contrawa jan walinac parlapjjäna aqham sasa:\n—¿Cunatsa Egiptota apsunipjjesta, nanacaru, wawanacajjaru, animalanacajjaru umat jiwarayañataquejja? —sasa.\n4Ucatsti Moisesajj, Tatituruw arnakäna:\n—¿Cunsa luräjja aca marcampejja? Acat mä juc'ampirojja kalampi c'upjasawa jiwayapjjetani —sasa.\n5Ucat Tatitojj Moisesarojj saraquïnwa:\n—Jumasti israelit jakenac nayrakatar pasam, Israelanquir jilïr jakenacampi compañt'ata, uqhamarac jawiraru jisctcayätajj uca jach'a thujrum ayjjarusiwayasin sarantam. 6Nayasti qhaya Horeb sat kollunjja mä karka patan suyäma. Ucampis cunapachatejj uca karkaru jach'a thujrumampi jisctcäta ucqhasti, umawa ucatjja mistunini jakenacan umt'apjjañapataqui —sasa.\nUcatsti Moisesajj uqhamwa luräna, Israelanquir jilïri jakenac nayrakatanjja. 7Uca chekarojja Meriba sasaw sutichäna, israelitanacan mayipjjatap laycu, uqhamarac suticharaquïnwa Masah sasa, Diosaru aqham sas yant'aru uchapjjatap laycu “¿Tatitojj jiwasampiti, jan ucajj janicha?” sasa.\nIsraelitanacajj Amalecitanacampiw nuwasiñancapjje\n8Amalecita jakenacasti jutapjjänwa Refidim sat chekaru israelitanacampi nuwasiñataqui. 9Ucatsti Moisesajj Josué chacharojj sänwa:\n—Israelitanacatjja mä kawkha chachanaca ajlliwayasinsti, amalecitanacamp nuwasiri saram. Nayasti arumanthejja kollu pataruw mistöjja Diosan jach'a thujrupasa amparajjaru apt'ata —sasa.\n10Josué chachasti, Moisesan arsutaparjamajj amalecitanacampi nuwasiriw saräna, uccañcamasti Moisesampi, Aaronampi, Hur sat chachampejj loma pataruw maqhatapjjäna. 11Ucampis, cunapachatejj Moisesajj amparap altor loktän ucqhasti israelitanacajj nuwasiñanjja atipapjjänwa. Ucampis amparap ayakasjjän ucqhasti amalecitanacaraquiw atipapjjaraquïna. 12Ucampis Moisesarojj amparanacap altoru loktatajj karjtjjänwa, ucatsti mä kala aptanisajja uca patjjaru Moisesarojj kont'ayasinwa Aaronampi, Hur sat chachampejj amparanacapat catjjäsipjjäna, maynejja maysata maynisti maysata uqhama. Ucatsti uqhamatwa Moisesan amparapajj altor lokjjäsiyatäna inti jalantañapcama. 13Ucatsti Josué chachajja amalecitanacarojj espadampcamaw tucjäna.\n14Ucat Tatitojj Moisesarojj saraquïnwa:\n—Acsti mä libroru kellkam amtatäñapataqui, ucatsti Josué chacharojj saraquim, nayasti amalecitanacarojj jan mayampitaquiw chhaktayjjäjja —sasa.\n15Ucat Moisesajj mä altara waquicht'asinsti “Tatituw nayan wiphalajjajja” sasaw sutichäna. 16Ucampis sascaquïnwa:\n“Tatitun wiphalapasti amparanquiwa,\nTatitusti amalecitanacampejj nuwasiñanquiwa wiñayataqui wawanacapan wawanacap taypinjja.”


Reyejj arkirinakaparuw qʼomachi | Diosan Reinopa\nReyejj arkirinakaparuw qʼomachi\nAjay toqetjja, kunjamsa ukat kunatsa Jesusajj arkirinakapar qʼomachawayi ukwa uñjaskañäni\n1-3. Diosan templop qʼañuchapjjatap uñjasajja, ¿kunsa Jesusajj luräna?\nJESUSAJJ wali respetompiw Jerusalén markan utjkäna uka templo uñjäna. Cheqpach yupaychirinakajj walja maranakaw uka templon Jehová Diosar yupaychawayapjje, uk Jesusajj sumwa yatïna. Ukampis uka yupaychäwejja, mä arunjja, qollan Diosar yupaychañajj qʼomäñapänwa. Ukhamajj jan walinak lurasin Diosan templop qʼañuchapjjatap uñjasajja, ¿kunjamakis Jesusajj jikjjataspachäna? Jupajj 33 marana nisán phajjsit 10 urunak saraqkäna ukhaw uka templor saräna, kunas ukan pasäna uk jichhajj uñjañäni (Mateo 21:12, 13 liytʼañataki).\n2 Kawkharutï jan judío jaqenakajj templor mantapkäna uka cheqanwa aljirinakasa ukat qollqe turkirinakasa, Jehová Diosar ofrenda churañatak sarapkäna uka jaqenakat walja qollq apsusipkäna. * Jesusajj “aljasirinakaru ukhamarak alasirinakaruw anqaru alissüna. Qollqe trokirinakan mesanakapsa liwinukünwa” (Nehemías 13:7-9 uñjjattʼarakïta). Ukat uka jan wali jaqenakarojj akham sarakïnwa: Awkijan utapjja, ‘lunthatanakan utapwa waktʼayasipjjatätajja’ sasa. Ukhamatwa Diosaru ukat templor respetatap uñachtʼayäna. Cheqansa, Awkipar yupaychañajj qʼomäñapänwa.\n3 Walja maranak qhepata, Reyjam uttʼayatäkäna ukhaw Jesusajj Diosan templop wasitat qʼomachäna. Khitinakatï jichhürunakan Jehová Diosan munañaparjam yupaychañ munapki, taqe ukanakaw uka templon yupaychapjje. ¿Kuna templos qʼomachasïna?\n‘Leví tribur qʼomachañatakiw qontʼasi’\n4, 5. 1) ¿Kunjamsa Jesusajj ajllit cristianonakar 1914 marata 1919 mara qalltakamajj qʼomachäna? 2) ¿Diosan markapar qʼomachañajj ukharukit tukuyäna? Uk qhanañchtʼam.\n4 Kunjamtï payïr yatichäwin uñjawayktanjja, 1914 maran Reyjam uttʼayatäkäna uka qhepatwa Jesusajj Awkipamp chikajj templo, mä arunjja, Diosan uttʼayat yupaychäwi uñjir jutäna. * ¿Kunsa jutasajj jikjjatapjjäna? ‘Leví tribunkirinakaru’, mä arunjja, ajllit cristianonakar qʼomachañ wakisitapwa Reyejj amuyäna (Mal. 3:1-3). 1914 marata 1919 mara qalltakamajja, Jehová Diosajj servirinakapar qʼomachañ munasaw kunayman yantʼanakan uñjasipkäna ukanakat jan jarkʼaqkänti. Ajllit cristianonakajj ninar uñtat yantʼanakarojj atipjapjjänwa. Ukat qʼomachata, Reyir jukʼamp serviñ munasaw yantʼanakat mistupjjäna.\n5 ¿Diosan markapar qʼomachañajj ukharukit tukuspachäna? Janiwa. Aka qhepa urunakanjja, Jupan uttʼayat templopat jan mistupjjañapatakiw Jehová Diosajj Jesucristo toqejj servirinakapar qʼomachaski. Jutïr pä yatichäwinakanjja, kunjamsa Cristojj Diosan markap sum sarayapjjañapataki ukat sarnaqañ toqensa qʼomäpjjañapatakejj jilat kullakanakar yanaptʼawayi, ukwa yatjjataskañäni. Ukampis kunjamsa jupanakarojj ajay toqet qʼomachasiwayi ukwa nayraqat yatjjatañäni. Cheqansa, arkirinakapan ajay toqen qʼom jikjjatasipjjañapatakejja, kunanaktï Jesusajj lurawayki uk yatjjatasaw Diosar jukʼamp confiyastanjja.\n“Jan kunampis qʼañuchtʼasipjjamti”\n6. Kuntï Jehová Diosajj judionakar siskäna ukarjamajja, ¿ajay toqet qʼomachatäñajj kamsañsa muni?\n6 Ajay toqet qʼomachatäñajja, ¿kamsañsa muni? Uk yatiñatakejj kunsa Jehová Diosajj Babiloniar apatäpkäna uka judionakar mä profecian säna uk amuytʼañäni, jupanakajj 537 nayra pacha maranwa Babilonia markat mistjjapjjañapäna (Isaías 52:11 liytʼañataki). Uka judionakajja, templo wasitat lurañataki ukat cheqa yupaychäwi wasitat uttʼayañatakiw Jerusalén markar sarapjjañapäna (Esd. 1:2-4). Babilonia markan utjkäna uka kʼari religionanakan luräwinakap qʼal jaytapjjañapwa Jehová Diosajj munäna. Ukatwa judionakar akham säna: “Jan kuna qʼañurus llamktʼapjjamti”, “mistunjjapjjam Babiloniatjja” ukat “jan kunampis qʼañuchtʼasipjjamti” sasa. Jupanakajj janiw kʼari yupaychäwimpejj Jehová Diosan qʼoma yupaychäwip qʼañuchapjjañapäkänti. Ukhamajj ajay toqet qʼomachatäñajja, kʼari religionanakan yatichäwinakapata ukat luräwinakapat jitheqtatäña sañwa muni.\n7. ¿Khiti toqesa Jesusajj arkirinakapar qʼomachawayi?\n7 Jesusajj Reyjam uttʼayatäkäna uka qhepatwa, mä arunjja, 1919 maranwa Amuyasiri Cheqapa Uywatar uttʼayawayi. Uka toqew Jesusajj ajay toqen qʼomäpjjañapatakejj arkirinakapar yanaptʼawayi, uka uywatajj khitïnsa ukajj qhanaw amuyasïna (Mat. 24:45). Uka maratakejja, Bibliat Yatjjatirinakajj walja kʼari yatichäwinakatwa jitheqtjjapjjäna. Ukampis jukʼamp qʼomachatäpjjañapaw wakisïna. Ukatwa Cristojj Amuyasiri Cheqapa Uywata toqejj kuna costumbrenaksa ukat luräwinaksa jaytapjjañapäna uk jukʼat jukʼat arkirinakapar amuytʼayäna (Pro. 4:18). Ukanakwa jichhajj mä qawqhanak uñjaskañäni.\n¿Cristianonakajj Navidad amtañasäspati?\n8. ¿Kunsa Bibliat Yatjjatirinakajj Navidad toqet nayratpach amuyapjjäna, ukat uka fiesta amtapjjpachänti?\n8 ‘Navidad amtañajj kʼari diosanakar yupaychapki ukanakan uñstayatawa ukat Jesusajj janiw diciembre 25 urun naskänti’ sasaw Bibliat Yatjjatirinakajj nayratpach amuyapjjäna. Yatiyañataki diciembre 1881 maran mistkäna uka revistajj akham sänwa: “Kʼari diosanakar yupaychapki uka jaqenakatjja, millón millonaw cristianor tukuwayapjje. Ukampis jupanakat waljanejja, sutitakwa cambiawayapjje. Kʼari diosanakar yupaychir sacerdotenakajj cristianonakan sacerdotenakaparuw tukuwayapjje. Ukat kawkïr fiestanaktï jupanakajj amtapkäna ukanakajj cristianonakan fiestapäkaspas ukham uñtʼatäjjänwa. Ukanakat mayajj Navidadawa”. 1883 maran mistkäna uka Yatiyañataki revistanjja, “¿Kunapachas Jesusajj nasïna?” sat pʼeqeñchäwini mä yatichäwiw mistüna. ‘Octubre phajjsejj qalltkäna ukhaw Jesusajj nasïna’ sasaw uka revistajj qhanañchäna. * Ukhamarusa, Navidad jaytañajj janis wakiskaspa ukhamwa Bibliat Yatjjatirinakajj uka tiempon amuyapjjäna. Brooklyn markan Betel utajj utjki ukansa, uka fiesta amtasipkakïnwa. Ukampis 1926 mara qhepatjja, janiw ukhamäjjänti, ¿kunatsa?\n9. ¿Kunsa Bibliat Yatjjatirinakajj Navidadat amuyjjapjjäna?\n9 Sumpach yatjjatasajja, kunjamsa Navidadajj uñstäna ukasa ukat uka fiestan costumbrenakapas Diosatak jan walïtapwa Bibliat Yatjjatirinakajj sum amuyjjapjjäna. La edad de oro diciembre 14, 1927 maran mistkäna uka revistanjja, “¿Kunjamsa Navidadajj uñstäna?” sat pʼeqeñchäwin mä yatichäwiw mistüna. Ukan akham sänwa: ‘Navidad amtañajj janiw Bibliarjamäkiti. Jañchin munañaparjam sarnaqapjjañapataki ukat idolonakar yupaychapjjañapatakiw uka fiestajj jaqenakar chʼamañchi’. ‘Navidad amtapjjañapjja, janiw Cristojj arkirinakapar maykänti’ sasa. Ukat aka qhana arunakampiw tukuyäna: “Jañchin munañanakapa, akapachankir jaqenaka ukat Supayaw Navidad amtasiñap wal munapjje, ukhamajj Jehová Diosar taqe chuyma katuyatäpki ukanakajj janipuniw uka fiesta amtapjjañapäkiti” sasa. Ukatwa uka marat aksarojj Betel utan irnaqtʼapkäna ukanakajj Navidad jan amtjjapjjänti.\n“NAVIDAD: KUNJAMSA UÑSTÄNA UKAT KUN AMTAÑATAKÏNSA”\nDICIEMBRE 1928 maranjja, Richard Barber sat jilatajj radio toqew mä arstʼäwipan Navidad toqet sum qhanañchäna (uka jilatan fotopajj 114 janan utjki uka foton chimptʼatawa). Kuntï uka arstʼäwin siskäna ukajja, La edad de oro diciembre 12, 1928 maran mistkäna uka revistanwa akham pʼeqeñchäwini mä yatichäwin mistüna: “Navidad: kunjamsa uñstäna ukat kun amtañatakïnsa” sasa. Kunanaktï arstʼkäna ukanakatwa jichhajj kims uñjañäni.\n“Jesusajj qhespiykistu ukajj janis askïkaspa ukham amuyapjjañapatakiw Supayajj [...] Jesusan jiwäwip amtañat sipansa, naskäna uk amtapjjañapatak jaqenakar yatichawayi.”\n“Kunjamtï yatktanjja, thoqoñanaka, machjasiñanaka ukat kunayman jan wali lurañanakakiw Navidad tiempon utji [...]. Ukanakajj janipuniw Jehová Diosarusa ukat Yoqaparus jachʼañchkiti.”\n“Ayunañ urunaka ukat jan wali fiestanakajj cristiano iglesian fiestapäkaspas ukham amtapjjañapatakiw Supayajj jaqenakar engañjawayi [...]. Jehová Diosar jiskʼachañatakejja, uka costumbrenakarjam sarnaqapjjañapataki ukat ukanakajj cristianonakankkaspas ukham uñjapjjañapatakiw Supayajj jaqenakar engañjawayaraki.”\n1926 marat aksaruw Brooklyn markan utjki uka Betel utan Navidadajj jan amtasjjänti\n10. 1) Navidad toqetjja, ¿kuna qhanañchäwinakas diciembre, 1928 maran mistüna? (“ Navidad: kunjamsa uñstäna ukat kun amtañatakïnsa” siski uka recuadro uñjjattʼäta.) 2) Kuna fiestanaksa ukat costumbrenaksa cheqpach cristianonakajj jan amtapjjañapäki ukjja, ¿kunjamsa Diosan markaparojj ewjjtʼasïna? (“ ¿Kunatsa yaqhep fiestanaksa ukat yaqha ukhamanaksa jan amtañasäki?” siski uka recuadro uñjjattʼäta.)\n10 Uka mara qhepatjja, Bibliat Yatjjatirinakajja Navidad toqet jukʼamp qhanañchäwinakwa katoqapjjäna. Diciembre 12, 1928 maranjja, Betel utan irnaqtʼiri Richard Barber sat jilatajj kunjamatsa Navidad sat jan wali fiestajj amtasiñ qalltäna ukwa radio toqejj qhana arunakamp qhanañchäna. Uka arunak istʼasajja, ¿kunsa Diosan servirinakapajj lurapjjpachäna? Familiapampejj kunjamsa Navidad amtañ jaytapjjäna uk amtasaw Charles Brandlein sat jilatajj akham säna: “Kʼari diosanakar yupaychapkäna ukanakan luräwinakap jaytañajj janiw nanakatakejj chʼamäkänti [...]. Mä qʼañu isi apsusisas basurar jaqtapkirista ukhamänwa” sasa. Henry Cantwell sat jilatat amuytʼarakiñäni, jupajj tamanak tumptʼirjamaw qhepat irnaqtʼäna. Uka jilatajj akham sänwa: “Jehová Diosar munasipjjatajj uñachtʼayañataki Navidad jaytañajj nanakatakejj wali askïnwa” sasa. Jesucristo Reyir taqe chuyma arkapkäna ukanakajja, kuna jan wali luräwinak jaytañatï wakiskäna ukanak jaytapjjänwa ukat kʼari religionan uñstayata costumbrenakapatsa jitheqtapjjarakïnwa (Juan 15:19; 17:14). *\n11. ¿Kunjamsa Diosan Reinopan apnaqeri Reyir yanaptʼaskatas uñachtʼaysna?\n11 ¡Diosar taqe chuyma yupaychir uka jilat kullakanakajj wali yateqaskayäpjjewa! Uka toqet lupʼisajja, akham jisktʼasiñasawa: “¿Kunjamsa Amuyasiri Cheqapa Uywatan ewjjtʼanakap katoqtjja? ¿Wali askitti uñjtjja, ukat ukarjam sarnaqañatakit chʼamachastjja?” sasa. Jiwasatï uka ewjjtʼanak taqe chuyma istʼañäni ukhajja, Diosan Reinopan apnaqeri Reyir yanaptʼaskataswa uñachtʼayañäni. Jupajj Amuyasiri Cheqapa Uywata toqew horasapar ajay toqet manqʼa churistu (Hech. 16:4, 5).\n¿KUNATSA YAQHEP FIESTANAKSA UKAT YAQHA UKHAMANAKSA JAN AMTAÑASÄKI?\nCRISTOJJA, marat maratjamaw arkirinakaparojj akapachamp jan chikachasipjjañapatak yanaptʼawayi. Kuna fiestanaksa ukat costumbrenaksa cheqpach cristianonakajj jan amtapjjañapäki ukaw revistanakan akham sasin ewjjtʼasïna:\nPascua. “Pascua fiesta amtañajja, [kʼari religionanakan] uñstayatawa ukat ‘cristiano Iglesian’ fiestapäkaspas ukhamwa amtasi.” (La edad de oro diciembre 12, 1928, 168 jana.)\nMara uruyasiña. “Mara uruyasirinakat paninitakwa Bibliajj parli: mayajj kʼari diosanakar yupaychir faraón chachänwa, jupajj José chachajj jakkäna uka tiemponwa jakarakïna. Maynisti Herodes satarakïnwa, jupan mara uruyasiñ fiestapanwa Bautisir Juanar jiwayapjjäna. Cheqansa, ‘Diosan servirinakapaw mara uruyasipjjäna’ sasajj janipuniw Bibliajj parlkiti.” (La edad de oro mayo 6, 1936, 499 jana.)\nMachaq Mara. “Machaq Mara katoqapki ukhajja, jan wali thoqoñanaka ukat machañanakakiw utji. Uka fiestajj kuna urüskpasa, janiw cristiano iglesian uñstayat fiestäkiti. Nayrïr cristianonakajj janiw Machaq Mara amtapjjerïkänti.” (Awake! [¡Despertad!] diciembre 22, 1946, 24 jana.)\n¿Cristianonakajj cruz apnaqapjjañapati?\nCruzani ukat coronani insignia (12 ukat 13 tʼaqanak uñjjattʼäta)\n12. ¿Kunsa Bibliat Yatjjatirinakajj cruzat amuyapjjäna?\n12 Cristianjam uñtʼatäñataki cruz apnaqañajj walikïskaspas ukhamwa Bibliat Yatjjatirinakajj walja maranak amuyapjjäna. Ukampis janiw ukar yupaychapkänti, Jehová Diosatakejj idolonakar yupaychañajj kunja jan walisa uk sumwa jupanakajj yatipjjäna (1 Cor. 10:14; 1 Juan 5:21). 1883 maran mistkäna uka Yatiyañataki revistajj akham sasaw qhana arunakamp qhanañchjjäna: “Idolonakar yupaychañajj janipuniw Diosatakejj walïkiti” sasa. ‘Ukampis cruz apnaqañajj walikïskiwa’ sasaw Bibliat Yatjjatirinakajj uka tiempon amuyapjjarakïna. Amuytʼañataki, cristianötwa sañatakiw jupanakajj mä cruzani ukat mä coronani insignia tʼirkatasipjjäna. ¿Kunatsa ukham lurapjjpachäna? ‘Jiwañkamatï Tatitur arkaskakiñäni ukhajja, jakañ coronwa katoqañäni’ sañatakiw jupanakajj ukham tʼirkatasipjjäna. Ukatwa 1891 marat aksarojja, Yatiyañataki sat revistan nayrïr janapan mä cruzampi ukat mä coronamp uñstäna.\n13. Cruz apnaqañ toqetjja, ¿kunsa Bibliat Yatjjatirinakajj sum amuyjjapjjäna? (“ Jukʼampiw cruz toqet qhanañchasi” siski uka recuadro uñjjattʼäta.)\n13 Bibliat Yatjjatirinakatakejja, cruzasa ukat coronasa wali askïnwa. Ukampis 1920 maranak tukuyaruw kunsa Diosajj cruz apnaqañat amuyi uk jukʼat jukʼat amuyapjjäna. 1928 maran Detroit (Míchigan, Estados Unidos) sat markan apaskäna uka jachʼa tantachäwit parlkasajja, Grant Suiter sat jilatajj akham sänwa: “Cruzani ukat coronani insignia tʼirkatasiñajj inamayakiwa ukat ukham lurañajj janiw Diosatakejj walïkiti sasaw uka jachʼa tantachäwin qhanañchasïna”. Uka jilatajj Oraqpachan Jilïr Irpirinak taypinwa qhepat irnaqtʼjjäna. Uka mara qhepatjja, jukʼampiw uka toqet qhanañchasjjäna. Diosan qʼoma ukat qollan yupaychäwipan cruz apnaqañajj jan walipunïnwa.\nJUKʼAMPIW CRUZ TOQET QHANAÑCHASI\nCruzani ukat coronani insignia tʼirkatasiñajj inamayakiwa ukat ukham lurañajj janiw Diosatakejj walïkiti (Detroit [Míchigan, Estados Unidos] markan 1928 maran apaskäna uka jachʼa tantachäwi).\nCruzani ukat coronani insigniajj mä idolökaspas ukhamawa (Preparación, 1933, 239 jana).\nCruzajj kʼari diosanakar yupaychirinakan uñstayatawa (La edad de oro febrero 28, 1934, 336 jana).\nJesusajj mä lawar chʼakkatataw jiwäna, janiw mä cruzan jiwkänti (La edad de oro noviembre 4, 1936, 72 jana; Riquezas, 1936, 26 ukat 27 jananaka).\nGriego arun staurós siski uka arojj walja Biblianakanwa “cruz” sasin jaqokipasi. Ukampis uka arojj kamsañsa muni uk walja qellqatanakaw akham qhanañchapjje:\n“Griego arun stauros (‘cruz’) siski uka arojja, saytʼu lawa sañwa muni.” (Diccionario ilustrado de la Biblia, de Wilton M. Nelson.)\n“Mä lawa jan ukajj estaca sañwa uka arojj muni.” (Diccionario expositivo de palabras del Antiguo y del Nuevo Testamento exhaustivo, de William E. Vine.)\n“Mä lankhu thuru lawänwa, yapuchirinakajj achunakap jarkʼaqañatak oraqer saytʼayapki uka lawanakar uñtasitänwa.” (History of the Cross [Historia de la Cruz].)\n“Janipuniw crusjat pä lawanak sañ munkiti, jan ukasti, mä lawatakwa parli.” (The Companion Bible [La Biblia compañera].)\n“‘Poste’ sañwa muni.” (El Evangelio según Lucas, de Joseph A. Fitzmyer.)\n14. Cruz apnaqañajj jan walïtap yatichaskäna ukhajja, ¿kunsa Diosan servirinakapajj lurapjjäna?\n14 Cruz apnaqañajj jan walïtap jukʼat jukʼat yatichaskäna ukhajja, ¿kunsa Diosan servirinakapajj lurapjjpachäna? ¿Wali askit uñjata cruzani ukat coronani insignia apnaqasipkakpachänti? Jehová Diosar walja maranak yupaychiri Lela Roberts sat kullakajj akham sänwa: “Cruz apnaqañajj jan walïtap amuyjjapjjayäta ukhajja, jankʼakiw uk apnaqañ jaytjjapjjayäta” sasa. Yaqha jilat kullakanakajj kuntï uka toqet amuyapkäna uk akham sasaw Diosar taqe chuyma serviri Ursula Serenco sat kullakajj qhanañchäna: “‘Kunjamsa Tatitojj jiwawayi ukat kunjamsa mä cristianojj Tatitur jiwañkam serviñapa uk uñachtʼayir insigniajj kʼari diosanakar servir jaqenakan uñstayatawa’ sasaw amuyjjapjjayäta. Kunjamtï Proverbios 4:18 qellqatajj siskejja, jukʼat jukʼatwa uka toqet parlir yatichäwinakajj qhanstjjäna. Ukatwa Diosar wal yuspärapjjayäta” sasa. Cristor taqe chuyma arkirinakapajj janiw kʼari religionanakan costumbrenakapat kuns yatiñ munapkänti.\n15, 16. ¿Kunjamsa Jehová Diosan templop qʼomäñapatak chʼamachasitas uñachtʼaysna?\n15 Jiwasajja jupanakjamarakiw amuytanjja. Cheqansa, Amuyasiri Cheqapa Uywata toqew Cristojj Jehová Dios saparuki yupaychapjjañapatak arkirinakapar yanaptʼaski. Ukhamasti, kʼari religionanakan luräwinakapata ukat costumbrenakapat jitheqtañasataki Biblian ewjjtʼanakap katoqañäni ukhajja, jankʼakiw uka ewjjtʼanak istʼañasa. Cristojj apnaqañ qalltkäna uka tiempon jakir jilat kullakanakjamaw Diosan templop qʼomäñapatak wal chʼamachasiñ muntanjja.\n16 Aka qhepa urunakanjja, Diosan tamap qʼañuchapkaspa ukanakatwa Cristojj Diosan markapar jarkʼaqawayi. ¿Kunjamsa uk lurawayi?\nReyiw askinakjja jan askinakat jaljaski\n17, 18. Chawlla katuñ qänat parlki uka uñachtʼäwinjja, ¿akanakajj kamsañsa muni? 1) Qänan qotar jaqontasitapa. 2) Taqe kasta chawllanakar katsusitapa. 3) Suma chawllanakar canastar imasitapa. 4) Jan walinakar willirpayasitapa.\n17 Jesucristo Reyejja, Diosan markapankir taqpach tamanakan kunas pasaski uk sumwa uñjaski. Ukat chawlla katuñ qänat uñachtʼäwipan parlkäna ukarjamaw jupasa ukat angelanakasa jaqenakar jaljasipki, kunjamsa uk lurapjje uk janiw jiwasajj sum amuyksnati (Mateo 13:47-50 liytʼañataki).\nChawlla katuñ qänajja, qotar uñtat walja jaqenakar Diosan Reinopat yatiyasiski ukamp sasiwa (18 tʼaqa uñjjattʼäta)\n18 ‘Qänajj qotar jaqontatänwa.’ Chawlla katuñ qänajja, qotar uñtat walja jaqenakar Diosan Reinopat yatiyasiski ukamp sasiwa. ‘Taqe casta chawllanakaw katsusïna.’ Suma yatiyäwinakajj taqe kasta jaqenakan chuymaparuw purtʼi. Jupanakat yaqhepajj cheqpach cristianor tukuñkamaw wal chʼamachasipjje, yaqhepasti qalltan Bibliat yatjjatañ munapkchisa, janiw Dios toqet saytʼasiñatak chʼamachasipkiti. * ‘Suma chawllanaksti canastaruw imjjapjjäna.’ Suma chuyman jaqenakarojja, canastanakaru, mä arunjja, cristian tamanakaruw apthapisi, ukanwa jupanakajj Jehová Diosar ajay toqet qʼom yupaychapjjaspa. ‘Jan walinaksti willirpayjjapjjänwa.’ Aka qhepa urunakanwa Cristosa ukat angelanakasa, aski jaqenakarojj jan aski jaqenakat jaljasipki. * Ukhamatwa tamanak jan qʼañuchapjjañapatakejja, costumbrenaka ukat yaqha ukham jan wali luräwinak jan apanukuñ munapki uka jaqenakat jilat kullakanakar jarkʼaqasi. *\n19. Cristojj Diosar qʼom yupaychapjjañapatakiw arkirinakapar yanaptʼaski, ¿uk yatisajj kunjamsa jikjjatasta?\n19 Jesucristo Reyisajja, jan ajjsartʼasaw nayrïr patak maranakan Diosan templop qʼomachäna. Jichhürunakanjja, ukhamarakiw cheqa yupaychäwsa ukat cheqpach cristianonakarus qʼomachi, jupankirinakarusa arjjatarakiwa. ¿Janit taqe ukanak yatiñajj chʼamañchtʼkistu? Cheqansa, Awkipar ajay toqen qʼom yupaychapjjañapatakiw Cristojj arkirinakapar yanaptʼaski, ukatwa jupar wal yuspärtanjja. Jiwasatï Reyiru ukat Reinoparu yanaptʼatas uñachtʼayañ munstan ukhajja, kʼari religionanakan taqpach jan wali luräwinakapatwa jitheqtañasa.\n^ tʼaqa 2 Jerusalén markar wali jayanakat sarapkäna uka judionakajja, templon impuestop pagañatakejj yaqha kasta qollqwa apapjjañapäna. Qollqe turkirinakajj wali jilaruw uka qollq turkapjjäna. Ukat ofrendanak loqtañatakiw waljanejj animalanak alapjjañaparakïna. Templon aljapkäna ukanakajj jila qollqeruw ukanak aljapjjäna, ukatwa Jesusajj ‘lunthatanaka’ sasin jupanakar sispachäna.\n^ tʼaqa 4 Jehová Diosan servirinakapajja, Jupan uttʼayat templo patiopanwa aka Oraqen yupaychapjje.\n^ tʼaqa 8 Uka revistajj akham sarakïnwa: “Jesusajj naskäna uka arumajj pampanwa uwij awatirinakajj uwijanakap uñjasipkäna sasaw Bibliajj qhanañchi, ukhamajj juyphi pachanwa Jesusajj nasïna sañajj janiw kuntï Bibliajj siski ukarjamäkiti” sasa (Luc. 2:8).\n^ tʼaqa 10 Noviembre 14, 1927 maranwa Frederick Franz jilatajj mä cartan akham sasin qellqäna: “Aka marajja, janiw Navidad amtkañäniti. Janipuniw jichhat uksarojj uka fiestajj amtasjjaniti sasaw Betel utan irnaqtʼirinakajj amtawayapjje” sasa. Ukat febrero 6, 1928 maranjja, akham sasaw Franz jilatajj yaqha cartan qellqarakïna: “Tatituw Supayan ñanqha pachapat jukʼat jukʼat qʼomachaskistu” sasa.\n^ tʼaqa 18 Amuytʼañataki, 2013 maranjja, 7.965.954 yatiyirinakaw utjäna. Ukampis Jesusan jiwäwip amtañatakejja, 19.241.252 jaqenakaw sarapjjäna.\n^ tʼaqa 18 Suma chawllanakarojj jan wali chawllanakat jaljaski uka uñachtʼäwejja, janiw uwijanakampit cabritonakampit parlki uka uñachtʼäwimp kikpäkiti (Mat. 25:31-46). Jachʼa tʼaqhesïwi tiemponwa uwijanakarojj cabritonakat jaljasini. Uka tiempo puriniñapkamajja, jan wali chawllar uñtatäpki uka jaqenakajj Jehová Diosarusa ukat tamaparus ‘kuttʼasipkaspawa’ (Mal. 3:7).\n^ tʼaqa 18 Qhepatjja, jan wali ‘chawllanakar’ uñtatäpki uka jaqenakajj nina aqkir hornoruw jaqontatäpjjani, mä arunjja, wiñayatakiw tukjatäpjjani.\nAjay toqet qʼomachatäñajja, ¿kamsañsa muni, ukat khiti toqes Cristojj arkirinakapar qʼomachawayi?\nNavidad ukat cruzani coronani insignia jaytapjjañapatakejja, ¿kunjamsa Cristojj Amuyasiri Cheqapa Uywata toqejj arkirinakapar yanaptʼawayi?\nKuntï Cristojj cheqa yupaychäwir arjjatañatak lurki uk yatisajja, ¿kunjamsa jikjjatasta?\nPhawantasin ikir sarjjer jaqeta, chawlla katuñ qänata, herencia tukuntir waynat uñachtʼäwinakajja, ¿kun sañsa muni?


Parawayankirinakampix GLP, urea, lamar qutar puriña ukanakxat aruskipapxani\nMario Abdo Benítez, Paraway irpiri / Jamuqa: El Nuevo Diario\nQharürux Mario Abdo Benítez Paraway irpiriw Boliviar purinini. Jupampix GLP aljaña, urea aljaña, phayañ saman apaña ukanakxat aruskipapxani. Yamakis pä lamar qutar purir siqititimpit Paraway jawirat Paraná jawirar tuyuñampit kun aruskipapxani.\n“Walja amtanak laphinakan rixt’apxäxa. GLP aljañxata, urea aljañxata ukhamanakata; Boliviat Parawayaruw phäñ apañax luratäni. Wali wakiskir aruskipañanakawa. Paraway irpirirux jutatapat aruntt’tha” sasaw arsuwiyi.\nTata Moralesamp tata Abdompix pä lamar qutar purir siqititimpit Paraway jawirat Paraná jawirar tuyuñampit aruskipapxani\nPä lamar qutar purki uka siqititimpit Paraway jawirat Paraná jawirar tuyuñampit aruskipapxani sasaw mama Mariana Pradox arsuwiyi, jupax Marka Irnaqañanak amtir Kamanarakiwa.\n"Wali wakiskiriwa, Parawayampix kunjams pä lamar qutar purir siqititimp mayacht’assna ukxat aruskipapxtha ukhamarakiw jupanakampix Paraway jawirat Paraná jawirar tuyuñxat aruskipañ munapxtha” sasaw yatiyirinakar sawiyi.\nParaway irpirix qharüruw markasar purinini. Jupax Uru Uru phunchhäw uñjiriw 10:00 arumirjäkipan purini, ukanx tata Diego Parymp palla pallanakampiw jupar katuqt’apxani./RAR


Bible in one year - Aymara Bible 1997 - July 15\n1. Amasiasajj cunapachatï pä tunca pheskani maranïna ucqhawa apnakañ kalltäna, Jerusalenanjja pä tunca llätuncani maraw apnakäna. Taycapasti Joadán sutinïnwa, Jerusalén marcanquiriraqui.\n2. Amasiasana luratanacapasti Tatitun nayrakatapanjja chekapänwa, ucampis janiw sarnakcänti suma cheka chuymampi.\n3. Cunapachatï Amasiasajj reinopana sum utt'ascäna ucqhajja, awquiparu jiwayapcäna uca take oficialanacaruw jiwarayäna.\n4. Ucampis janiw jupanacan wawanacaparojja jiwaraycänti, cunjämatï Moisesan kellkata libropana Tatitojj siscäna aqham sasa: “Awquinacasti janiw juchañchatäcaniti jiwañapataqui, wawanacapan juchanacap laycujja, ni wawanacasa jiwañapataqui juchañchatäcaspati awquinacapan juchanacap laycujja, jan ucasti sapa mayniwa juchanacapa laycujja jiwani” sasa.\n5. Amasías reyisti Judá, Benjamín orakenacanquir take chachanacaruwa tantachäna, ucatsti familiatcamwa waquicht'äna soldadonacan jilïrinacapamp irpata. Ucatjja jakenacwa jaqhuyäna pä tunca maranita amstaru, utjänwa quimsa pataca waranka chhijllata soldadonaca, guerrataqui waquichata, jupanacasti janc'aquïpjjänwa lanzanaca, escudonaca apnacañataqui.\n6. Uqhamaraquiw mä arust'äwin mayïna israelitanacata pataca waranka soldadonaca, quimsa waranka quimsa pataca keli kollkenacampi.\n7. Ucatsti Diosanquir mä chachawa jupan nayrakataparu jutäna, aqham sasa: —Jach'a rey, Israelan ejercitopajj jan jumampejj chicachaspanti, Tatitusti janiw Israelampïquiti, Efraín orakenquir uca take jakempejja.\n8. Jumatejj jupanacan yanapapampi ejercitom ch'amañchasiñ munäta guerraru sarañataqui ucajja, Diosajj aynacht'ayätamwa uñisiriman nayrakatapanjja, Diosaw ch'amani yanapañataquisa, tincuyañataquisa —sasa.\n9. Amasías reyisti Diosanquir jakerojj jisct'änwa: —Ucatsti, ¿camachatänisa quimsa waranka quimsa pataca kilo kollke Israel ejercitoru churcta ucampejja? —sasa. Ucjjarusti Diosanquir chachasti sänwa: —Tatitunjja juc'ampiwa utji ucat sipansa jumar churañataquejja —sasa.\n10. Ucatsti Amasiasajj jaljtayjjänwa Efraín oraketa jupamp chicachasiñatac tama soldadonacajj jutcäna ucatjja, jupanacajj utanacaparuw cutt'jjapjjäna. Ucampis jupanacajj walwa colerasipjjäna Judänquirinacataquejja, ucatjja wali coleratawa utanacapar cutt'apjjäna.\n11. Amasiasasti ch'amachasisinjja ejercitopjja Sal sat valleruwa apäna, ucatjja Seir chekanjja tunca waranka chachanacaruwa jiwarayäna.\n12. Ucjjarusti Judá orakenquiri jakenacajj yakha tunca waranka jakenacampi preso catuntanipjjäna, ucatsti mä karka kollu pataruw apapjjäna, ucatcamwa jupanacar jakontanipjjäna, uqhamatwa takeni jisc'a jisc'a tucusipjjäna.\n13. Uccañcamasti Amasiasajj cawquïr tama soldadonacarutejj jan jupamp chicachasiycäna guerrar sarañataqui, jan ucasti utanacaparuqui cutt'aycäna ucanacasti, mantantanipjjänwa Judá orakenquir marcanacaru, Samariata Bet-horón ucacama, quimsa waranka jakenacaru jiwarayasina, ucatsti walja yänaca lunthatasawa apasipjjäna.\n14. Amasiasajj Edom chekanquir jakenacaru atipjasa cutt'anjjasinjja, Seir chekanquir diosanacwa apasinïna, ucatjja jupan diosanacapatwa uñt'asïna, ucanacarusti inciensonaca naqhayasawa yupaychäna.\n15. Tatitusti Amasías reyitaquiw colerasïna, ucatsti mä profetaruw qhitanïna aqham sañapataqui: —¿Cunatsa jumajj yakha marcanquir diosanacapan ucar sarta, cawquïrinacatejj jumarojj jan khespiycäyätam ucarojja? —sasa.\n16. Cunapachatï profetajj parlcäna ucqhajja, reyejj aqham sasaw juparojj cutt'ayaraquïna: —¿Nanacasti jumarojj reyin amuyt'ayiripatti utt'ayasipjjsma? Janiqui ucanac parlcamti. Jan ucajj ¿jiwayayasicha muntajja? —sasa. Profetasti ucjjarojj janiw juc'amp parlcjjänti, ucampis aqham sasaw säna: —Nayajj yattwa, Diosajj jumar tucjawa amti aqham luratamata, uqhamarac ewjja arunacajjaru jan ist'atamatsa —sasa.\n17. Ucampis Judá orakenquiri Amasías reyejja yakhanacana ewjja arunacaparuquiwa arcäna, ucatsti mayniruwa qhitäna saniñapataqui Israelanquiri Joacaz chachan Joás yokaparu, Jehú chachan allchhiparu, aqham sasa: “Jutam, ucatsti ajanunacasa uñcatasiñäni” sasa.\n18. Ucatsti Joás reyejj ucjjarojj aqham sasaraquiw yakha aru apayanïna: “Ch'aphisti libanonquiri cedro kokarojja aqham sasaw säna: ‘Phuchama yokajjaru churarapita warmipäñapataqui’ sasa. Ucampis ch'uminquiri mä animalawa ucanjama pasasina ch'aphirojj tacsuwayi.\n19. Jumajj sistawa: Edomitanacaruw atipjta, sasa. Ucatwa jumajj jach'a jach'a tuctajja, uqhamarac jach'a cancañanacsa thakaractajja. Ucampis jumajj utaruqui kheparam. ¿Cunatsa juman jan walt'añanacjja muntajja, uqhamarac Judá marcan aynacht'añapsa?” sasa.\n20. Ucampis Amasiasajj janiw jupar ist'cänti, Diosaw uqhamäñapataqui wact'ayäna uca laycu, Joás reyin amparapar catuyañataqui, jupan Edom chekanquiri diosanacapar saratap laycu.\n21. Ucatsti Joás reyejj wact'ayasïnwa Amasiasampi jiquintasiñataqui Judá orakenquir Bet-semes sat chekana.\n22. Ucatsti Judá ucanquirinacajja Israelan atipjatawa uñjasipjjäna, ucatjja sapa mayniwa utanacaparcama jaltjjapjjäna.\n23. Israelanquiri Joás reyisti Judänquiri reyirojja preswa catuntäna Bet-semes chekana, ucatsti Jerusalenaruwa irpäna, uca marcan perkapjja pataca quimsakallk tuncan metro jist'jayäna, Efraín Puncuta kalltasina Esquina sat Puncucama.\n24. Ucjjarusti catuntasiraquïnwa take kori, kollkenacapa, uqhamarac Diosan templopana take yänacatejj utjcäna ucanacatsa, cawquïrinactejj Obed-edom chachajj apnakcäna, uqhamarac reyin palaciopan imatanacapatsa. Ucatjja mä kawkhaniru preso catuntasinjja, Samaria marcaruw cutt'jjäna.\n25. Judá orakenquiri Joás chachan Amasías yokapasti, tunca pheskani marampiwa jacascäna, Israelanquir Joacaz chachan Joás reyin jiwjjatapatjja.\n26. Ucat ucjjar Amasías reyin luratanacapasti kellkatawa kalltat tucuycamajja Judá, uqhamarac Israel ucanacanquir reyinacan sarnakäwipa libropana.\n27. Cunapachatï Amasías reyejj Tatitut sarakjjäna ucqhajja, Jerusalén marcanjja Amasías contraw jan wali lurañataqui amtapjjäna, ucampis jupajj Laquis sat chekaruw jaltjjäna. Juparusti uca marcacama arctasinwa jiwayapjjäna.\n28. Ucatsti amayapa mä caballota apasinjja nayra awquinacapampi chicwa Davidan Marcapana imt'jjapjjäna.\n1. Ucatsti Judá orakenquiri take jakenacajj Uziasaru catusinjja reyitwa utt'ayapjjäna, Amasías awquip lanti. Ucapachasti Uziasajj tunca sojjtani maranïnwa.\n2. Jupasti awquipana jiwjjatapatjja Elat sat marcwa asquichayäna, ucatsti Judá orakenquirinacataquiw cutekayaraquïna.\n3. Uziasasti tunca sojjtani maranïcäna ucqhawa apnakañ kalltäna, Jerusalén marcanjja pheska tunca payan marawa apnakäna. Jupan taycapasti Jecolías sat sutinïnwa, Jerusalén marcanquiriraqui.\n4. Uziasan luratanacapasti Tatitun nayrakatapanjja chekapänwa, cunjämatï Amasías awquipana chekapäcäna uqhamaraqui.\n5. Jupasti Diosarojj thaktänwa Zacariasajj jaccäna ucqha, jupajj Diosar ajjsartawa yatichäna. Cunapachatï jupajj Tatitur thaktcäna ucqhajja, Tatitojj juparojj asquiruwa sartayäna.\n6. Uziasasti sartasinjja filisteonacampiw nuwasir saräna, Gat sat marcan perkanacapjja tucjänwa, uqhamarac Jabnia, Asdod uca marcan perkanacapsa. Ucatsti jupajj filisteonaca taypina Asdod orakenjja marcanacwa lurayäna.\n7. Diosaw jupar yanapäna filisteonacampi nuwasiñana, uqhamarac Gur-baal sat chekanquir arabenacampisa, meunitas sat ucanacampisa.\n8. Amonitanacasti Uziasarojj impuestonacwa pagapjjäna, ucatsti jupan jach'a cancañapatjja yatisïnwa Egiptompi korpäquis ucacama, jupan ch'aman cancañapajj jiljjatatap laycu.\n9. Uqhamaraquiw Jerusalenanjja torrenaca lurayäna, Esquina Puncupjjaru, valle tokenquir Puncupjjaru, uqhamarac esquinjjaru, ucatsti nuwasiñataquiw perkanac sum lurayäna.\n10. Ucjjarusti wasaranjja torrenacwa lurayäna, walja uywanacapa jupan utjatap laycusti walja uma phujunacwa jist'arayäna, pamparusa, uqhamarac kollurusa. Jupansti irnakeri jakenacapawa utjäna pampansa, uva yapunacansa. Ucanacasti jupanjja utjänwa kolluna, uqhamarac frutanac achuri alinacasa, jupajj yapu lurañaru munirïtap laycu.\n11. Uziasansti mä ejercitopawa wali nuwasiri utjäna. Uca ejercitopasti tam tamawa suma waquicht'ata nuwasiri misturïna reyin kellkeri Jehiel chachan kellkataparjama, uqhamarac Maasías oficialampina, jupanacasti sarayatäpjjänwa reyin Hananías sat maynïri jilïripana.\n12. Familianacana take jilïrinacapasti, qhitinacatejj jan ajjsariri nuwasir chachanacäpcäna ucanacasti pä waranca sojjta patacanïpjjänwa.\n13. Jupan sarayatasti mä ejercitowa utjäna quimsa pataca pakallkoni waranka pheska patacani nuwasiri soldadonaca. Uca ejercitosti wali ch'amanïnwa reyiru nuwasïwinacapana yanapañataqui.\n14. Uziasasti take ejercitotakejja waquichayänwa escudonaca, lansanaca, casconaca, curasa, flecht'a arconaca, uqhamarac k'orawt'añanaca.\n15. Ucjjarusti Jerusalenanjja lurayänwa wali suma amuyt'ampi lurat maquinarianaca nuwasiñataqui, torrenacaru uchcatañataqui, uqhamarac perkana wali alto chekanacaru uchcatañataquiraqui, uqhamata uca chekata flecht'añataqui, uqhamarac jach'a kalanacampis jakt'añataqui. Jupan jach'a cancañapasti jayacamaw purt'äna, uqham jach'a luräwinacansti Diosaw yanapascäna, wali ch'aman reyi tucuñapataqui.\n16. Ucatsti cunapachatï reinopana wali ch'amani tucjjäna ucqhajja, jach'a jach'aw tucjjäna, uca laycusti aynacht'añaruwa purjjäna. Jupasti Tatit Diosaparojj janiw sum arcjjänti, jupasti Tatitun temploparojja incienso altarana naqhayañataquiw mantäna.\n17. Jupan khepapsti Azarías sacerdoteraquiw mantäna, quimsakallk tunca jan ajjsariri Tatitun sacerdotenacapampi chict'ata.\n18. Jupanacasti reyimpi jiquintasisinwa, aqham sapjjäna: “Uzías reyi, Tatitur incienso loktañasti janiw juma reyiru wact'ctamti, jan ucasti Aarón chachan saraker sacerdotenacaparuwa wact'i, jupanacaraquiw ucanac lurañataqui loktatäpjje. Santuariotjja juma reyejj mistunim, jumajja Dios nayrakatan aqham jan wali lurtajja, ucatsti Diosajj janiw jumar jach'ar aptcätamti” sasa.\n19. Uziasajja incensario amparapana apt'atäscäna incienso naqhayasa loktañataqui, ucqhawa sacerdotenacataqui colerasïna. Uca horasana Tatitun templopana, incienso loktaña altar jac'ana, uqhamarac sacerdotenacan nayrakatapanwa lepra usojj p'eke parapana mistüna.\n20. Cunapachatï Azarías jilïri sacerdotempi, uqhamarac yakha sacerdotenacampi jupar suma uñcatapjjäna ucqhajja, p'eke parapana lepranïtapwa uñjapjjäna, ucatsti mäquiwa uca chekatjja irpsupjjäna; jupa pachparaquiw mäqui mistuña munaraquïna, Tatitojj jupar mutuyatap laycu.\n21. Uzías reyejj jiwañap urucamaw lepra usunïna. Jupasti reyi cancañapanjja mä utaru yakhachatawa lepra usuni jacäna, ucatsti juparojj jarc'apjjänwa Tatitun temploparu mantañapjja. Reyin utapsti Jotam yokapawa apnakjjäna, uqhamarac take Judá marcpacha.\n22. Ucat ucjjaru Uzías reyin luratanacapasti kalltata tucuycamajja, Amoz chachan yokapa Isaías profetaw kellkäna.\n23. Cunapachatï Uzías reyejj jiwjjäna ucqhajja, nayra awquinacapamp chicawa reyin orakepanquiri amayanac imäwiru imt'jjapjjäna, jupajj lepra usunïtapa uñjasina. Ucatsti jupa lantejja Jotam yokapawa apnakjjäna.\n1. Jotam reyejj cunapachatï pä tunca pheskan maranïcäna ucqhawa apnakaña kalltäna, ucatsti Jerusalén marcanjja tunca sojjtan maraw apnakäna. Taycapasti Jerusa satänwa, jupasti Sadoc chachan phuchapänwa.\n2. Jotam reyin luratanacapasti chekapänwa Tatitun nayrakatapana, cunjämatï Uzías awquipana chekapäcäna uqhamaraqui. Ucampis jupajj janiw mantcänti Tatitun temploparu. Ucatsti marcajj jan wali luräwinacapampejja chicaquïscänwa.\n3. Jupawa lurayaraquïna Tatitun templopanquiri patäjja puncupa, uqhamaraquiw lurayaraquïna waljanaca Ofel sat perkana.\n4. Ucjjarusti marcanacwa lurayaraquïna Judá oraken kollunacaru, uqhamarac nuwasiñataqui perkanaca, torrenaca lurayäna uca orakenacana.\n5. Ucatjja amonitanacan reyipampiwa nuwasïwincäna, ucatsti jupanacarojj atipjänwa. Uca marasti amonitanacajja juparojj impuestwa pagapjjäna quimsa waranka quimsa patacani kilo kollkenaca, pä millón pä pataca waranka litro trigonaca, cebadanacatsa mä uqhamaraqui. Uca pachparaquiw churapjjaraquïna sapa marata uca jutiri pä maranacata.\n6. Jotam reyisti ch'amaniw tucüna, jupan sarnakäwipajj Tatitun nayrakatapana chekapätap laycu.\n7. Ucat ucjjar Jotam reyin luratanacapasa, uqhamarac jupan take nuwasïwir saratanacapatsa, sarnakäwinacapatsa kellkatawa Israel, uqhamarac Judá ucanquir reyinacan libropana.\n8. Cunapachatï jupajj pä tunca pheskani maranïna ucqhawa apnakañ kalltäna, ucatsti Jerusalén marcanjja tunca sojjtan maraw apnakäna.\n9. Cunapachatï Jotam reyejj jiwjjäna ucqhajja, nayra awquinacapamp chicaw imt'jjapjjäna Davidana Marcapana. Ucatjja jupa lantejja Acaz yokapaw reyejjäna.\n1. ¡Take ch'aman Diosay, kollan utjäwimajj muncayawa!\n2. Takpach almajjampiw temploman uyupancañ munta, takpach chuymajjampiw jacquir Diosar cusisit k'ochta.\n3. Take ch'aman Tatitojjay, Reyejjay, Diosajjay, jamach'inacamppachaw jac'aman tapacht'asi, golondrina jamach'isti, chhiwlinacapataquejj altaraman tap jicjjataraqui.\n4. Utaman jaquirinacajj cusisiñanïpjjewa, jan karjasisaw jumarojj yupaychapjjtam.\n5. Juman ch'amam catokerinacajj cusisiñanïpjjewa, kollumcam puriñ munirinacajj cusisiñanïpjjewa.\n6. Jachañ taypinjam saraquipapcan ucapachajja, uma jalsuruw tucuyapjjani, jallumppachaw asquinacamp phokhantani;\n7. ch'amanacapajj jiljjataniwa, Sión marcansti Diosaruw uñjapjjani.\n4. Jach'a jach'a tucuñasa, amtañasa, jan walinac lup'iñasa, juchawa.\n5. Suma amuyt'ampi cuna amtäwinaca waquichatasa sumaquiwa phokhasi, ucampis mäqui waquichata amtäwinacajja aynacht'añaruwa puriyi.\n1. Apolosan Corinto marcancañapcamasti, Pablojj kollu tokenac pasasinwa Éfeso marcar puri. Ucansti mä kawkha iyawsirinacaruw jicjjataraquïna.\n2. Ucatsti jupanacarojj jisct'änwa: —Tatitur iyawsapcta ucqhajja ¿jumanacajj Kollan Ajayjja catokapjjtati? —sasa. Jupanacasti sapjjänwa: —Janiw ist'apjjerïcti Kollan Ajayun utjatapsa —sasa.\n3. Pablosti ucjjarojj jupanacarojj jisct'araquïnwa: —¿Cuna cast bautismrac uqhamasti catokapjjtasti? —sasa. Jupanacasti sapjjaraquïnwa: —Juanan bautismopacwa catokapjjta —sasa.\n4. Pablosti sänwa: —Juanajj jakenacarojj bautisänwa juchanacapat arrepientisipjjatapata. Jupanacarusti saraquïnwa: ‘Nayan khepajj mayniw jutani, ucaruw iyawsapjjäta.’ Ucasti Cristo Jesusawa —sasa.\n5. Uc ist'asinsti, Tatit Jesusan sutiparuw bautisasjjapjjäna.\n6. Cunapachatejj Pablojj amparapamp jupanacjjar lokjjati ucqhaw Kollan Ajayojj jupanacjjar jutäna. Ucatsti jupanacajj jan uñt'at arunacwa parlapjjäna, Diosan arunacapsa yatiyapjjaraquïna.\n7. Jupanacasti niya tunca payan chachanacjamänwa.\n8. Ucatsti quimsa phajjsiw Pablojj sinagogar saräna. Ucansti jan ajjsarasaw Diosan arunacap jakenacar parläna, Diosan reinopat amuyt'ayasa.\n9. Ucampis yakhepanacajj chuymanacap kalarayasisinjja, janiw iyawsañ munapcänti, jan ucasti jakenacan nayrakatapanjja evangelio contraw jan walinac parlapjjäna. Uqham uñjasinwa Pablojj jupanacatjja jithektawayjje. Iyawsirinacarusti jupamp chicwa irpjjaraqui. Ucatsti sapüruraquiw Pablojj Tirano jaken utapan Diosan arunacap parläna.\n10. Jupasti ucanjja pä maraw uqham parläna. Uqhamatwa take Asia token jaquirinacajj Tatit Jesusan arunacap ist'apjjäna, judionacasa jan judiöpqui ucanacasa.\n11. Diosasti Pablo tokew jach'a milagronac luräna.\n12. Jakenacasti Pablon pañuelopsa isinacapsa usutanacan ucaruw apapjjäna. Usutanacasti uqhamatwa waliptjjapjjäna. Uqhamaraquiw ñankha ajayunacas jupanacatjj mistjjaraquïna.\n13. Ucampis yakhep judionacaw utjäna, marcat marca sariri. Ucanacasti ñankha ajayunacwa jakenacat alissupjjerïna. Jupanacasti Tatit Jesusan sutip aytasisaw ñankha ajayunacar alissuñ munapjjäna, aqham sasa —“¡Qhitittï Pablojj parlqui uca Jesusan sutiparuw sapjjsma: Mistupjjam!” sasa.\n14. Sacerdotenac taypinsti mä jilïriw utjäna, Esceva sata. Uca chachasti pakallk yokanacanïnwa, ucanacaw uqham lurapjjäna.\n15. Ucampis ñankha ajayojj jupanacarojj sänwa: “Nayajj Jesusarojj uñt'twa, uqhamarac Pablorusa. Jumanacasti ¿qhitïpjjaractasti?” sasa.\n16. Uqham sasaw ñankha ajayun mantat chachajj jupanacar thokcatäna, ucatsti wali ch'amampiw jupanacarojj nuwanokäna. Uqham nuwjatasti, sinti usuchjataraquiw jupanacajj k'alalpach uca jaken utapatjja jaltjjapjjäna.\n17. Éfeso marcanquirinacasti takeniw ucjja yatipjjäna, judionacas jan judiöpquis ucanacasa, ucat jupanacajj wal ajjsarapjjäna. Uqhamatwa Tatitun sutipajj wali jach'achatänjja.\n18. Walja iyawsirinacaraquiw jutasin take jan wali luratanacap arsusipjjäna.\n19. Qhitinacatejj laykäpcäna ucanacajja libronacap apanisinwa takenin nayrakatapan ninar phichantapjje. Uca libronacasti wali jila alanïnwa. Jakenacajj sapjjänwa: “Alapajj mä pheska tunc warank kollkjamäpachaw” sasa.\n20. Uqhamatwa Tatitun arunacapajj juc'ampi parlatäna, ch'amamp uñacht'ayasa.


«¡Jumaw markataxa!» · Global Voices Aymarata\nJaqukipäw uñt'ayata/apkatata 2 Willka kuti phaxsi 2013 19:12 GMT\nAka blog ullart'apxañäni Español, Malagasy, عربي, বাংলা, Ελληνικά, English\n2007 maran jilïr irpiritak chhijlläwit uksaruxa, Kenia markax mä ola de violencia étnica ukamp jan walt'ayatanwa 70 étnicos tamaw [en] jan walt'ayatäna. 1000 jiwataw utjawayäna ukatx 500.000 jila markachirinakaw jan walt'ayat jikxatasipxäna.\n«Kenya Ni Jina, Nchi Ni Wewe» – Kenianx chachakiwa, jumataw markaxa.\nAkaw lema ukaxa The Wazi Campaign [La Campaña Wazi; en], mä campaña de sensibilización pública ukax violencia de 2007/2008 ukxatawa. Ukan amtapax anuncios de servicio público keniananakan ukat internet ukanak utt'ayaña ukat television uksa wayrar mistuyañawa.\nJupanakax Humor Tridimensionales jamuq witiyunakx medios sociales [en] uksanakan uñt'ayapxi.\nYatiyäwinakapax chiqawa. Akwa jichha witiyupanx uñt'ayi:\nJuk'amp witiyunakx Youtube ukan uñjasma ukjamarak Twitter ukarus arkasma [en].\nJichha Kenia Histuryanaka\nCitizen Media 3 Sata qallta phaxsi 2015


10.000 ukjat jila jach'unakaw Francisco Jilïr Tatakurar Bolivianx tuwaqapxani\nHugo Moldiz, Apnaqañ Kamani (BTV)\nSanta Cruz, 20 uru qasäwi phaxsita 2015 marana (BTV).- Hugo Moldiz, Apnaqañ Kamanix, phaxsürux 10 waranqa jach’unakat jilaw Papa Franciscur tuwaqañatak khithatäpxani, jupax 8 urunak willka kuti phaxsit saraqkani ukjaw purini, sasaw yatiyawayi.\n“Qhipa wakt’ayäw uñjasax, Papar tuwaqañatakix niya 10.000 ukjat 15.000 ukjakamaw jach’unakax khithatäpxani, yaqhipax pachpa isipanipxaniwa yaqhanakast aliq jaqjam isthapitaraki, juk’amppachas Santa Cruz markana, ukanw juk’amp jawax qhiparani. Taqi kunaw qhipa wakt’ayäwirjam luratäni, ukast niy purinxan ukjakiw lurt’añx tukuyatäxarakini”, sasaw yatiyirinakar sawiyi.\nMaysatuqutx, Jilïr Yupaychañ Irpirix pachpa tuwaqir tamapampiw markasarux purinini, sasaw yatiyawayaraki.\nYupaychañ luräwinak phuqhañatakiw willka kuti phaxsit 8 urükipanw Boliviar Papax purini, ukatx Paraguayaruw sarxani, sasaw Vaticanox chiqancht’anirakïna.


Global Voices Aymarata » Venezuela: Hugo Chávez Jilïr irpirix jiwataxiwa · Global Voices Aymarata » Print\nUñt'ayata 6 Achuqa phaxsi 2013 16:18 GMT 1\t · Qillqiri Victoria Tinta Quispe\nCategoria-naka: Latin America, Venezuela, Citizen Media, Últimas Noticias\nMardi (@mardicienta ) ukax Chávez jilatakiw jallallt'äwinakap (agradecimientos) apayi:\n@mardicienta : Kunti nanak layku lurawaykta ukat jallallt'añatakix janiw jakäwix ukakamakaniti, mi comanche sasin satayna. Kunti lurawakta Revolución de amor ukax panqarjamaw wiñayatak panqarani!\nMientras que @LaDivinaDiva  sarakiwa:\n@LaDivinaDiva : inachay taqinis amuyt'apxsana, ch'ujtawin sumat askichsna.\nVenezuela markanx polarización política  ukat arusiñax janiw kunjamats ch'ujtayañjamakiti, aka maranakanx venezolanunkirinakarux chavistas ukat antichavistas ukanakarux walw t'aqxtayana. Ukampirusa, Irpirin jiwatapax markpachan ch'iyarat ist'asiñ pachawa.\nURL to article: https://aym.globalvoices.org/2013/03/5547


Sirinamp m� machatampi\nAka siwsäwix Gervasio tatat ukjamaraki Inuka mamat arxayistu, jupanakax chacha warmipxänwa, ukjamarus wali qulqin jaqit uñt�atäpxarakïnwa. Mä uruxa, phuñchhäwir sarañatakiw wakichasisipkäna, Inukax wawanakamp qhiparxakïnwa, chachakiw sararakïna; purisasti walipuniw arkump mantatayna, ukan machxatt�asxatayn kunawa.\nJayp�utuqirusti, jaqichasirinakäkarakiw machantatpach sararakitayna, purisasti ukjamarakikiw walja qulqimp machaq jaqinakarux t�irkatatayna; arumarusti walrak thuqt�asxapxatayna, machxat�xapxatayna. Ukat arumpachaw liwi liw utapar sarawayxatayna; thakhinjamax wali jach�atat qhirqhiyt�asisaw sararakïna. Akatjamataw mä warmix jupar arnaqanitayna, uk ist�asasti mulljasitaynawa, ñik�utanakapas aliqapuniw sayaratayna, jupax khitïtas sasin kutkatasirakitaynawa. Uka warmisti wali jiwa uñanaqt�anitaynawa, taqins munkayapuni.\nWarmisti machatar llamp�u arunakampiw arxayatayna, machat jaqisti janiw kunäkipans amuyaskarakïnti. Ukat utaparuw ikir irpxarakïna, tawaqun utapax llijkiripunïnwa, taqikun phuqt�atänwa. Suti arumjarusti, panpachanix ikt�awayxapxarakïnwa.\nQhirphärmanthi willjta pachaxa, wali thayjataw akatjamat chachax sartthapirakïna, taqituq uñatatasisinsti janiw kuna warmis utjkäniti ni utas utjkänti, mä pampanak qalar qhumantat warmiw sas qhantatitayna. Mulljasisinsti, jank�akipuniw jan uñtasis utapar sarawayxatayna. Mä qhawqha urunakatxa, wäl usuntawayxatayna, yatiripuniw jiwañat qhispiyatayna.\nGervasio tatax sinti machirïtapataw ukjamar purt�asiwayi, jan warmipar arunakap ist�asisaw ukjamarus puriwayi. Jan ist�asirïñax janiw walikiti, jan walinakaruw puriyistaspa.\nQilqt�anirinaka: Manuel Mamani M. ukjamaraki Jhony E. Mamani M\nAyllu: Ch�alla Pampa


1 Reyes 2 - Holy Bible [Aymara Bible 1997] - (1Rey 2)\nDavidan jiwañapa horasajja jac'achasinïnwa, ucatwa Davidajj Salomón yokaparojj ewjjäna:\n“Nayasti sarjjäwa, cunjämatï take jakenacas aca oraket sarjjapjje uqhama. Jumajj ch'amañchasim, chachjamaraqui sarnakam.\nJumajj Tatit Diosaman ewjjanacapa phokham, munañapa lurasina, uqhamarac leyinacapa phokhasina, camachi arunacapa, arsutanacapsa, cunjämatï Moisesan leyipan kellkatäqui uqhama, take luräwinacamasa, cawqharutejj sarcäta ucqhansa asquir sarañapataqui.\nUqhamaraqui Tatitojj phokhañapataqui cuna arsüwtejj nayampi lurcäna, cunapachatï wawanacajjajj sum sarnakapjjani, uqhamarac jupan nayrakatapana cheka cancañampi sarnakapjjani, take chuymampi, uqhamarac take jacañapampiraqui ucqhajja, janipuniw familiajj taypita tucuscaniti Israelan trononcañapajja.\n“Jumajja yattawa cuntï Sarvia jaken Joab yokapajja lurquitäna ucjja, cunjämtï lurcäna Israelana ejercitopana pani generalanacapampi: Ner jaken Abner yokapampi, uqhamarac Jeter jaken Amasa yokapampisa, jupanacarusti sumancañ horasanwa jiwayäna, guerran jiwayatanacat cutsuyasiñataqui, uca jiwayatanacata nayar jucha jakosina.\nJichhasti jumajj luram yatiñamarjama, janiw mä suma jiwa jiwañapacjja munätati.\nUcampis Galaad ucanquir Barzilai jaken yokanacaparusti suma chuymampiraquiw uñjäta, uqhamarac mank'añamatsa mank'ayaraquïtawa, jupanacasti imapjjetuwa cunapachatï nayajj Absalón jilamata jaltjjäyäta ucqhajja.\nUcjjarusti amuyasiraquim jumampïqui uca Gera jaken Simei yokapata, jupasti Bahurim ucanquir benjaminitawa. Cunapachatï nayajj Mahanaim ucsar sarascäyäta ucqhajja jupawa mä ajjsarcaña maldición arunac arnakanitäna. Ucatsti Jordán jawiranjja jupa pachparaquiw jutaraquïna nayar catokeri, ucatsti nayajj Tatit laycuw juramento lurañajjäna jan jupar jiwayañajjataqui.\nJumasti janiw perdonätati. Ch'iqhïtawa, ucatsti jumaw yatïta jupampi cunjäm lurañsa. Ucampis wact'ayjjätaw jiwañapajj janc'aquïñapataqui.”\nDavidajj jiwjjänwa, ucatsti imt'atäjjaraquïnwa Davidan marcaparu, nayra awquinacapampi chica.\nJupasti reyïnwa Israelanjja pusi tunca mara, Hebrón marcanjja pakallk maraw reyïna, Jerusalenansti quimsa tunca quimsani mararaqui.\nUcatsti Salomonaw David awquipa lantejj reyëjjäna; jupan apnakañapasti wali suma sayt'ayatänwa.\nHaguit ucana Adonías yokapasti, Salomonan Betsabé taycapan ucaruw saräna. Jupasti jisct'änwa: —¿Suma amtäwimpiquiti juttajja? —sasa. Adoniasasti sänwa —Jïsa —sasa.\nUcatsti sascaquïnwa —Maywa sañ munäyäsma —sasa. Betsabé warmisti —Sascaquita —sänwa.\nAdoniasajj sänwa —Jumajj yattawa, reyïñajja nayaruw wact'itäna, uqhamaraquiw take Israel marcpachasa suyascaraquïna nayana reyïñajja. Ucampis reyïñajja jilajjaru churatäjjewa, uqhamjja Tatituwa wact'ayäna jupan reyïñapataqui.\nJichhasti maywa achict'asiña munsma, janiquiy “Janiw” sistati —sasa. Betsabé warmisti —Parlascaquim —sänwa.\nJupasti sänwa: —Achict'assmawa, Salomón reyiruya mayirapita, sunamita Abisag tawako warmejjataqui churjjañapataqui; jupasti jumarojj janiw ‘Janiw’ siscätamti —sasa.\nUcatsti Betsabé warmejj sänwa: —Waliquiwa, nayaw reyiru juma laycu parlarapïma —sasa.\nBetsabé warmisti uqhamwa Salomón reyimpi parlir saräna Adonías laycu. Reyisti taycaparu catokañataquisti sayt'asïnwa, uqhamarac jupataquejj alt'asiraquïnwa. Ucatsti wastataw tronoparu kont'asiri cuttäna, ucatjja aptayanïnwa mä konüña taycapataqui; ucatsti taycapajj cupëjjaparuwa kont'asïna,\naqham saraquïnwa: —Mä jisc'a mayïwi achict'asiña munsma. Janiquiy ‘Janiw’ sistati —sasa. Reyisti ucjjarojj sänwa: —Taycajja, mayiscaquita cuntï muncta uca, janiraquiw ‘Janiw’ siscämati —sasa.\nTaycapasti sänwa —sunamita Abisag tawakojj churatäjjpan Adonías jilamaru warmipataqui —sasa.\nReyisti ucjjarojj taycaparojj sänwa: —¿Cunatsa mayistajja sunamita Abisag tawakjja Adoniasan warmipataquijja? ¡Reyïñajja jupar churjjañajjaquiw ucjjaru mayiñamajj wact'jjtamjja, jupajj jilïr jilajjätapata, ucatsti Abiatar sacerdotesa, uqhamarac Sarvia jaken Joab yokapasa jupampïtap laycuraqui! —sasa.\nUqham sasinsti, Salomón reyejj Tatit laycuw juramento luräna: “Diosajj nayarojj mutuyitpan uqhamarac juc'amp yapt'araquitpan, aca arunacjja Adoniasajja jacañapa tokequiwa parli.\nNayajj Tatit laycuw juramento lurta, David awquejjana tronoparojja jupawa uchitu, uqhamarac utt'ayaraquitu, mä uta tucuyaraquitu cunjämatï sisquitäna uqhama, Adoniasasti jichhürpachawa jiwani” sasa.\nUcspachawa Joiada jaken Benaía yokaparu säna —Adoniasaru jiwayanim —sasa, ucatsti jupajj sarasinjja Adoniasarojj jiwayanïnwa.\nUcjjarusti Abiatar sacerdoterojja saraquïnwa: “¡Anatot orakemaru sarjjam! Jumarojj jiwayañawa waquisejja, ucampis janiw jichhajj jiwaycämati, jumajj Tatitun arcapa apatam laycu David awquejjan nayrakatapana, uqhamarac t'akhesiractajja pachpa t'akhesiñanaca jupjamaraqui uca laycu” sasa.\nUqhamatwa Salomonajj Abiatararojj apanucüna Tatitun sacerdotëñapatjja, uqhamaraqui phokhasiscaraquïna cuntejj Tatitojj Silo chekana arscäna Elí familiatjja.\nJoab chachasti Adoniasampiw chicachasïna, ucampis janiraquiw Absalonampejj chicachascänti. Cunapachatï Joab chachajj aca arunaca ist'äna ucapachasti, Tatitump Jiquisiña Carparuwa jan jiwayatäñataqui jaltäna, ucatsti altarana wajjranacapata catuntasïna.\nUcatsti Salomón reyiruwa yatiyapjjäna, Joab chachajj Tatitump Jiquisiña Carparu jaltjjatapata, uqhamarac altarana wajjranacapata catuntasitapata. Ucatsti Salomonajj Joiada jaken Benaía yokaparojj sänwa: “¡Saram jiwayiri!” sasa.\nUcatsti Benaía ucasti Tatitump Jiquisiña Carparuw saräna, Joab chacharojj sänwa: —Reyejj ‘Mistunpan’ sistamwa —sasa. Ucampis Joab chachajj juparojj sänwa: —¡Janiwa! ¡Acanwa jiwäjja! —sasa. Benaía chachasti reyin ucaruwa saräna uca yatiyäwimpi, cunjämtï Joab chachajj siscäna uca.\nUcatsti reyejj sänwa: —Uqhamajj luram cunjämtï jupajj sisqui uqhama. Jiwayam, ucatsti imantaniraquim, uqhamata awquejjana utapata apanucutäñapataqui, uqhamarac nayatsa Joab chachan jake jiwayatapatsa.\nTatituwa jupana jiwatapatjja juchañchascani, Joab chachasti jan awquejjaru yatiyasawa, jupat sipansa juc'ampi pä asqui suma chachanacaru cuchillompi chhokhontasina jiwayäna: Ner jaken Abner yokaparu, jupasti Israelan ejercitopan jilïripänwa, Jeter ucan Amasa yokaparuraqui, jupasti Judá ejerciton jilïriparaquïnwa.\nJupanacana jiwayatata juchasti Joab chachjjancaniwa, uqhamarac jupat saraker wawanacapjjancaraquiniwa wiñayataqui. Ucampis Tatitun samarañapasti Davidampipunïscaniwa wiñayataqui, uqhamarac jupat saraker wawanacapampiraqui, utapana, tronopanaraqui.\nUcatsti Benaía chachajj sarasinjja Joab chacharojj jiwayanïnwa. Ucatjja Joab chachajj wasaranquiri utapa jac'ana imt'atäjjänwa.\nUcjjarusti reyejj Benaía chacharojj ejerciton jilïripatwa uchäna Joab lanti, uqhamarac Abiatar sacerdote lantjja Sadoc sacerdoteruraquiwa ucharaquïna.\nUcatsti Simei chacharuw jawsayanïna, aqham saraquïnwa: —Jerusalén marcana mä uta lurasim, ucan utjañamataqui. Ucampis ucatjja janiw cawcsarus mistütati.\nCunürutejj ucat mistüta, Cedrón sat uma jalsunaca maqhatäta ucqhajja jiwätawa, ucjja sum catokasim, ucatsti jumaw juchanïscäta.\nSimei chachajj reyirojj sänwa: —Waliquiwa, phokhäwa cuntï juma jach'a reyejj sisquista ucjja —sasa. Simei chachasti Jerusalén marcanjja jaya maranacawa jacäna.\nUcat quimsa mararusti, pani esclavonacapawa jupat jaltjjapjjäna, Aquis chachampïñataquiw sarjjapjjäna, jupasti Maaca chachan yokapänwa, Gat ucan reyiparaqui. Cunapachatï Simei chacharu yatiyapjjäna pani esclavonacapajj Gat marcancatapa ucqhajja,\njupajj sartasisinjja asnopa caront'asisin Gat chekaruw sarawayäna, cawqhanccäntejj Aquis chachajj ucqharu, esclavonacapa thakeri. Simei chachajj Gat chekata pani esclavonacapampi cutt'ancäna ucqhajja,\nSalomonajj yatïnwa Simei chachajj Jerusalén marcata mistuwayatapa Gat chekaru, ucatsti niya cutt'anjjataparaqui.\nUcatsti reyejj Simei chacharuw jawsayanïna, aqham sasa: “¿Janiti Tatit laycu juramento luraycäyäsmajja, uqhamarac ewjjaraquïyäsmajja, cunürutejj cawqharusa mistüta ucqhajja chekpachanwa jiwäta sasinjja? Ucatsti ¿janiti siscäyätajja: ‘Waliquiwa jumarojj ist'ämawa’ sasinjja?\n¿Cunatsa jan phokctajja uca juramento luratamampejja Tatiturojja, ni cuntï siscsma ucarusa ist'caractati?”\nJumajj sumwa yattajja cuna jan waltejj David awquejjaru lurctajja ucjja. Ucatwa Tatitojj wact'ayi cuna jan waltejj lurctajj ucjja juma pachpa catokañamataqui.\nUcampis Salomón reyejj bendicitäniwa, uqhamarac Davidan tronopasti wiñayataqui utt'ayatäniwa Tatitun nayrakatapana.\nUcatsti reyejj ordenänwa Joiada ucan Benaía yokaparu, jupasti mistunisinjja jiwayänwa Simei chacharu. Uqhamatwa reinopajj sum sayt'awayäna Salomonan amparapana.


Daniel 12 - Holy Bible [Aymara Bible 1997] - (Dan 12)\n“Ucapachaw Miguel angelajj uñstaniraquini, cawquïri jach'a arjjatasiri angelatejj marcamarojj arjjatqui uca: “Ucasti mä llaquisiña horasäniwa, uca horasjamasti janipuniw cunapachas utjcänti, cunapachattejj marcanacajj uñsti ucat acsarojja. Cunapachatejj uca horasajj purinini ucapachasti, marcamanquirinacajja takeniw khespipjjani, cawquïrinacantejj sutinacapajj libron kellkatäqui ucanacajja.\nSepulturan iquisquirinacasti sarthapinipjjaniwa mayninacajj wiñaya jacañataqui, mayninacasti wiñay p'enkachatäñataqui, t'akhesiñataqui.\nWali amuyt'ani jakenacasti, qhitinacatejj waljaniru cheka thaquinjam irpapcäna ucanacasti, alajjpach khanjamaw c'ajapjjaraquini; ¡warawaranacjamaw wiñayataqui c'ajapjjaraquini!\n“Ucampisa jumajj, Daniel, take acanacjja jamasaruqui imam, jan qhitirus arsumti; uca librsti suma sellantaraquim tucuya horasajj purincani ucqhacama. Walja jakenacaw ucsa acsa sarapjjani, yatiñanacapjjaru juc'ampi yapjjatasiñ munasa’ sasa.\n“Naya, Daniel, pani yakha jakenacaruw sayasquiri uñjaracta, sapa mayni purapa jawir thiyana.\nUcat jupanacat maynïrejj cawquïritejj lino isimpi isthapitäcän ucaruw jisct'i, cawquïritejj uca jawira uma patanccäna ucaru: ‘¿Cunapachas aca jan amuyt'caya luräwinacajj tucusjjani?’ sasa.\nLino isimpi isthapitäcän uca jakesti, alajjpacharuw amparap lokti ucatsti jacquiri Diosan sutipjjaruw juramentompi arsuraqui aqham sasa: ‘Quimsa pacha chicatani, cunapachatejj Diosan marcapajj jan juc'ampi t'akhesiyatäjjani, ucapachaw take acanacajj tucusjjani’ sasa.\n“Nayasti ist'ascaraquïyätwa cuntejj siscäna ucjja, ucampisa janiw amuyt'cäyätti. Ucatwa nayajj jisct'ta: ‘Tata, ¿cunanacas lurasini take ucanac khepatjja?’ sasa.\nJupasti nayarojj saraquituwa: ‘Daniel, jumajj sarañamjja sarascaquim, take acanacasti jan qhitiru yatiyasa imatäñapawa, tucuya horasajj purincani ucqhacama.\nCuna t'akhesïwinacatejj yatiyatäqui ucanac toksti waljaniw pasapjjañaparaqui, uca t'akhesïwitsti k'omachata, uqhamaraqui asquiru tucuyataw mistjjapjjaraquini. Ñankha jakenacasti ñankhanacapjja lurasipcaquiniwa, cunatejj pasasqui ucanacjja jan amuyt'asa, ucampisa yatiñani jakenacasti take acanacjja amuyt'apjjaraquiniwa.\nSacrificio loktasiñajj suyt'ayatäqui ucatsti waranka pä patacani llätunc tuncani urunacaw pasañaparaqui, cunapachatejj ajjtascaña jan wali luräwinaca Tatitun templopan lurascani ucatjja ucqha urunacaw pasaraquini.\nCusisiñaniwa qhititejj take iyawsañampi suyt'qui, waranka quimsa patacani quimsa tunca phescani urunacajj pascani ucacama, ucanacajja.\nUcampisa juma, Daniel, tucuyäwima tokeru sarascaquim, ucatsti samart'araquim, khepa urunacanwa sartasjjaraquïta, cunatejj wact'cätam uca catokañamataqui’ sasa.\nDaniel 1 / Dan 1\nDaniel 2 / Dan 2\nDaniel 3 / Dan 3\nDaniel 4 / Dan 4\nDaniel 5 / Dan 5\nDaniel 6 / Dan 6\nDaniel 7 / Dan 7\nDaniel 8 / Dan 8\nDaniel 9 / Dan 9\nDaniel 10 / Dan 10\nDaniel 11 / Dan 11\nDaniel 12 / Dan 12